Asteburuko kontzertuen agendak aukera zabala dakar

Besteak beste, Huntza, Boikot, Su Ta Gar, Garilak 26, Zea Mays, Solte, En Tol Sarmiento, Atom Rhumba eta Itziarren Semeak taldeen kontzertuak iragarri dituzte astebururako.

OSTIRALA

Alegian egingo dugu ostiraleko lehenengo geldialdia. Passepartout eta Hesian izango dira han jaun eta jabe. Markina-Xemeinen, berriz, Huntza taldea arduratuko da jaiei hasiera emateaz, eta Zatika eta Egurra eta Kitto arituko dira Sopelan, Ugeraga auzoan.

LARUNBATA

Su Ta Gar, Garilak 26 eta Huntza Bidarrain izango dira larunbatean. Gasteizen ere ez da musikarik faltako, Boikot, Xuorum eta Tarantistak DJ Zabalganara iritsiko baitira, auzoa girotze aldera.

Bestalde, Senperera joaten direnek Itziarren Semeaken musika entzungo dute, eta Bilbo bisitatzeko asmoz dabiltzanek Santutxuko jaietan dute hitzordua, Solte eta Los Ciclones de Becerril taldeekin. Bizkaiko kontzertuekin bukatzeko, azpimarratzeko modukoa da Zea Maysen kantuek Ermua bustiko dutela.

Gainerako emanaldi garrantzitsuenak Gipuzkoak hartuko ditu: En Tol Sarmiento eta Puraposse taldeak Azkoitian arituko dira; Balerdi Balerdi, Rock Kam Broom eta DJ Jo Ta Txo, Donostian, eta Sofa eta Atom Rhumba, Zumaian.


Kultur arloko hainbat azpeitiarren babesa jaso du urtarrilaren 9ko manifestazioak

Hala nola Imanol Lazkano eta Jokin Uranga bertsolariak eta Egurra ta Kitto musika taldea ageri dira atxikimendua eman dutenen artean.

Urtarrilaren 9an euskal presoen eskubideen alde Bilbon egingo den manifestazioari atxikimendua eman diote kultur arloko hainbat pertsona ezagunek. Horien artean hainbat azpeitiar ageri dira, hala nola Imanol Lazkano eta Jokin Uranga bertsolariak eta Egurra ta Kitto musika taldea.


Euskal sortzaileen kultur proposamenak, gaur gauean, "EiTB Kultura"n

Katixa Agirre idazlea, Eñaut Zubizarreta 'Trigger' eta Birkite Alonso 'Birkit' musikariak, eta Jokin Oregi 'Sor2' ilustratzaile eta muralgile dira aste honetako protagonistak.

"EiTB Kultura" saioak euskal sortzaileen kultur proposamenak jasoko ditu, eta gaur gauean eskainiko da mota honetako azken saioa. Euren etxeetatik, liburu, pelikula eta musikarik gustukoenaren berri emango duten azken protagonistak honako hauek izango dira: Katixa Agirre idazlea, Eñaut Zubizarreta Trigger musikaria, Birkite Alonso Birkit musikaria eta Jokin Oregi Sor2 ilustratzaile eta muralgilea.

"EiTB Kultura" ostegun gauetan izaten da ikusgai ETB1en (00:25), ETB2n (01:00) eta eitb.eus-en.


Aurtengo Bizkaia Kirolak Sarietarako hautagaitzak aurkeztu daitezke

Bizkaiko Foru Aldundiak hautagai-zerrenda osatzeko deialdia ireki berri du. Hala, Hautagaitza aurkezteko azken eguna otsailaren 20a izango da.

Edozein bizkaitarrek egin ditzake bere proposamenak. Zehatz esateko, pertsonek edo entitateek hautagaitza bat edo gehiago aurkeztu ahal izango dituzte. Horretarako mezu elektroniko bat bidali daiteke posta elektroniko honetara: kirol.zerbitzua@bizkaia.eus. Edo bestela Bilbon aldundiak duen Euskara eta Kultura Saileko Kirol Zerbitzuan (Errekalde zumarkalea 30, Bilbo) utzi daitezke proposamenak.

Iaz Markinako Esku Pilota Taldeak jaso zuen saria.Argazkia: Bizkaiko Foru Aldundia.

Proposamenarekin batera saria irabazteko modukoak diren merituak edota arrazoiak aurkeztu beharko dira.

Sari hauekin jarduera fisikoa eta kirola bultzatzen nabarmendu diren pertsonak eta entitateak saritzen ditu aldundiak.

Hain zuzen, Euskara eta Kultura Sailak 2006tik banatzen ditu aipatu sariok, bizitzaren zati handi bat kirolari eskaini diotenen lana saritzeko asmoz. Azken bi urteetako helburua oinarrizko kirolaren esparruan lan egin duten pertsonen eta entitateen lana jendaurrean aitortzea izan dela azaldu dute.

Aurten zazpi kategoria sarituko dira: talde-kirola, banakako kirola, bikote-kirola, arbitroa, entrenatzailea, kirol entitatea, zuzendaria eta/edo laguntzailea.

1997 eta 2002 urteen artean Bizkaian jaio diren kirolariak izan daitezke hautagaiak, bai eta Bizkaiko kirol entitateak, arbitroak, entrenatzaileak, zuzendariak eta laguntzaileak ere. 2017. urtean zehar izan dituzten “merituak hartuko zaizkie kontuan”.

Horrekin batera, Bizkaiko Foru Aldundiak baliteke aipamen berezia egitea Bizkaian kirolaren esparruan egindako lanei.


Heriotzaz eta bizitzaz, bi urte

Heriotzaz hitz egitearen garrantzia eta beharra aldarrikatzeko hasi ziren Azpeitian Death Cafe saioak antolatzen Manex Beristain azpeitiarra eta Iñaki Arregi Izan (Elgoibar, Gipuzkoa, 1973). 2018ko abenduan egin zuten lehen saioa, eta harrezkero aurrez aurreko hamar bilkura eta beste hainbat ekintza ere egin dituzte. Lehen urteurrenaren omenez ez, baina bigarrena ospatzeko egitarau berezia antolatzea erabaki dute Azpeitiko Death Cafe saioen sustatzaileek, Almaur elkartearen babesean. “Hau bidaia bat izaten ari da. Bi urteko bidaia horretan, bihotzetik irteten zaizkigun gauzak antolatzen joan gara. Momentuaren eta sentitzen dugunaren arabera egiten ditugu gauzak”, azaldu du Izanek. “Oso eskertuta” daude saioen sustatzaileak orain arte bizitakoarekin, “bidaia horretan geu pertsonalki asko hazi garelako, eta taldeko jendearen parte hartzeak hasieratik gaur arte zer bilakaera izan duen ikustea bera oso aberasgarria izan delako”.

Lau hitzordu antolatu dituzte, urtarrilaren amaierarako eta otsailaren hasierarako. Pandemiaren eraginak egun horietarako zer ekarriko duen ezin jakin, baina momentuz “aurrera egitea” erabaki dute. Hil honen 28an, Dolubidetik bizitzara izeneko hitzaldia eskainiko du Izanek berak; Azoka Plazaren goiko aretoan izango da, 18:00etan. Otsailaren 2an, berriz, Azpeitiko Death Cafearen 11. saioa izango dena egingo dute Basazabal jauregian, hori ere 18:00etan hasita. Otsailaren 5ean, Carlos Agulloren Los demas dias dokumentalarekin zineforum saioa egingo dute Soreasu antzokian, 19:00etan; zainketa aringarrietan lan egiten du Agullok, Madrilen. Azkenik, Uztaro haurreskolako antolatzaileekin bat egin dute Death Cafekoek Pirritx, Porrotx eta Marimototsen Amaren intxaurrak ikusizuna Azpeitian aurkezteko: otsailaren 6an, bi emanaldi egingo dituzte pailazoek Soreasun, 16:00etan eta 18:30ean, eta bietarako sarrera guztiak agortuta daude dagoeneko.

Gainerako ekitaldietan parte hartu nahi dutenek aurrez hartu beharko dute tokia, 627 11 78 19 telefonora deituta edo Whatsapp bidez mezua idatzita.

Heriotza eta dolua, bizitza

Heriotza eta dolua bizitzaren parte dira. Prozesu mingarriak, bakoitzak bere erara edo ahal duen moduan biziko dituenak, baina “landu” beharrekoak, Izanek azpimarratzen duenez. Horren garrantziaz hitz egingo du, besteak beste, datorren astean emango duen hitzaldian.

“Dolua prozesu naturala dela ulertzea garrantzitsua da. Egia da min egiten duela, gauza asko ez direla barneratu errazak. Baina doluaren prozesua naturala dela ikusten dugunean, mina bideratzea erraztu egiten da”, dio elgoibartarrak.

Dolua, tristura, zerbait “txarra” dela pentsatzeak, aldiz, zaildu egiten du doluaren prozesua, “ukazioa bera dolu prozesuaren barruan dagoen zerbait” izan arren. Dolu laguntzan lan egiten du Izanek, eta badaki, sarri, “pertsona bat dolua pasatzen ari denean, bizitzari ezer positiborik ez” diola ikusten. “Dolubidea dena da, bai mina, bai bizitzarekin berriz konektatzen hastea”, dio. Dolua baztertzearen kalteak ere aipatu ditu Izanek: “‘Ni ondo nago’ esaten dutenek ez diote tartea uzten doluari, eta gero dator datorrena. Orkatila gaizki badaukazu, esan dezakezu ‘ez, ez, ondo nago’, baina orkatilak hor jarraituko du”. Dolubidean “bi aldeei” tartea egin behar zaiela uste du Izanek, “minari eta bizitzari”, eta bien arteko “oreka” litzateke prozesua ondo egitearen gakoa. Horrekin lotuta, “laguntza eskatzen jakitearen garrantzia” ere nabarmendu du.

Horietaz guztietaz sakonago ariko da Azoka Plazan emango duen hitzaldian.


Sute batengatik 50 auzokide etxetik atera dituzte Bilbon

Halaber, kea arnasteagatik hiru lagun artatu behar izan dituzte. Sutea 01:30ak aldera piztu da, Bilboko Irala kaleko eraikin batean.

50 auzokide etxetik atera behar izan dituzte Bilboko Irala kaleko eraikin batean piztutako sute batengatik. Halaber, kea arnasteagatik hiru lagun artatu behar izan dituzte.

Eusko Jaurlaritzako Herrizaingo Sailak jakitera eman duenez, sutea 01:30ak aldera piztu da. Suhiltzaileek 20 minutu behar izan dituzte sueta kontrolpean izateko. Oraindik ez dakite zein den sutearen iturria.

Etxetik ateratako auzokideak 03:15ak aldera itzuli dira. Horietatik hiru artatu behar izan dituzte kea arnasteagatik, eta horietatik bi Basurtuko ospitalera eraman dituzte.


Udako kirol eskola Donezteben

Doneztebeko Erreka kirol elkarteak bertze urteetan bezala, udako kirol eskola antolatu du. Zonaldeko haur eta gazte aunitzek bertan parte hartzen dute. Aurten 7. edizioa ospatzen da. Kirol ezberdinak lantzen dira eta uda pasatzeko beste modu bat eskaintzea du helburu.

Astelehen, asteazken eta ostiralero egingo da, abuztuaren 6tik abuztuaren 31era. Eskoletako frontoia eta kiroldegia erabiliko dira ekintza guztiak gauzatzeko. Lehen taldea goizeko 11:00etan hasi eta 12:00ak arte gonen da eta bigarrena 12:00etatik 13:00etara.

Prezioa 33 eurotakoa izanen da bazkideentzat eta bazkide ez direnentzat 36 euro. Izen ematea kirol eskola hasten den egun berean egin ahal izango da.

Antolatzailea Erreka kirol elkartea da eta laguntzailea Doneztebeko udala.


Azpeitiko eta Zumaiako klarinete ikasleek kontzertua eskainiko dute bihar

Azpeitiko eta Zumaiako musika eskoletako klarinete ikasleek kontzertua eskainiko dute bihar, asteazkena, Udal Musika Bandak Soreasu eraikinean duen lokalean. Elkartruke kontzertua 19:00etan izango da, eta herritar orok bertaratu ahal izango du.

Honako hau izango da biharko kontzertuko abestien eta horiek joko dituzten musikarien zerrenda:

Studie Nr. 2 in duo form (J.P. Labaste): Izaro Jimenez eta Eider Aizpitarte.

Clarinet cha-cha-cha (Mike Walton): Thanne Sesma, June Bengoetxea, Naia Sesma eta Iera Urkidi.

Divertimento Nr. 2 (W.A. Mozart): Malen Trenado, Izaro Jimenez, Eider Aizpitarte eta Andone Martiarena.

Annchem Von Tharau-M.P. V. Rondeau (H. Purcell): Maialen Aiertza, Alaia Juaristi, Mikel Mujika, Arantxa Orbea eta Maria Etxabe.

Israelian Folksongs (C. Wolfgram): Malen Trenado, Izaro Jimenez, Eider Aizpitarte eta Andone Martiarena.

Londonderry Aier (E.A.S): Malen Trenado, Izaro Jimenez, Eider Aizpitarte, Andone Martiarena, Estanis Antia, J.J. Eizagirre eta Marisa Iribar.

Nere herriko (B. Lertxundi): Tahnne Sesma, June Bengoetxea, Naia Sesma, Iera Urkidi, Malen Trenado, Izaro Jimenez, Eider Aizpitarte, Andone Martiarena, Estanis Antia, J.J. Eizagirre eta Marisa Iribar.

It’s small word (R&B Sherman) eta Cabaret (J. Kander): musikari guztiek joko dituzte.


Jon Ander Intsausti: «Nire ametsa egunen batean Flandriako Tourra irabaztea da»

Jon Ander Intsausti (Mutiloa, 1992) ez dago batere gustura ziklo-kros denboraldian egindako lanarekin, eta errepidean maila hobea erakusteko irrikaz dago. Lasterketa garrantzitsuenetan aurrean ibili nahi du eta denboraldi amaieran profesional mailara pasatu.

Gustuko txirrindularia.

Andre Greipel. Jatorra eta umila dela diote.

Gustuko lasterketa.

Flandriako Tourra.

Zaletasun bat.

Zinera joatea, pilota, lagunekin eta neskarekin egotea…

Oporretarako leku bat.

Iaz Arcachonen izan nintzen eta asko gustatu zitzaidan.

Liburu bat.

Harry Potter.

Musika talde bat.

Egurra ta kitto.

Abesti bat.

Kortaturen Sarri, Sarri.

Inoiz ahaztuko ez duzun eguna.

23 urte azpikoen Espainiako ziklo-kros txapelketa irabazi nuenekoa.

Amets bat.

Flandriako Tourra irabaztea.

Janari bat.

Oilasko errea.

Edari bat.

Coca Cola.

Jaso duzun oparirik bereziena.

Nire amak umetan oparitu zizkidan txirrindulari betaurrekoak. Lehenengoak izan ziren, eta sekulako ilusioa egin zidan.

Gorroto duzuna.

Tropelean goazela, besteok baino gehiago izango balira bezala hitz egiten dutenak.

Goierriko txoko bat.

Larraitz.

Herriko alkate bazina…

Festak luzatuko nituzke.


Lapurreta egin dute Aranzadi Ikastolan

Ostegun iluntzean izan zen lapurreta eta hiru ordenagailu, 2 ordenagailu eramangarri, bi argazki kamera, DVD bat eta bi bozgorailu ostu zituzten.

Ikastolatik esan digutenez, badirudi lapurrak 20:40 – 21:15 aldera sartu zirela ikastolan, ate bat indarrez irekita. Hala ere, oraindik barruan jendea zegoela ikusi zutenean, irten egin ziren. Behin ikastola guztiz hustu zela ziurtatu ostean, berriz sartu ziren eta orduan egin zuten lapurreta itsura guztien arabera.


Blues-a jaun ta jabe Abend-en

Kontzertu bizi eta dibertigarria eskaini zuen Epi & Blues taldeak ostiral gauerdian Abend-en. Blues, rock´n´roll, funky, jazz, soul eta orokorrean 60 eta 70. hamarkadako doinu klasikoak entzuteko parada izan zen bertan. Bertsio-emanaldiak aurrera egin ahala, jende gehiago gerturatuz joan zen kontzertua ikustera. Bi gitarra, baxu bat eta bateriaren eredu klasikoari jarraituz, edozein lekutan eta baliabide gutxirekin sekulako giroa sortu daitekeela erakutsi zuen Iruñeatik etorritako laukoteak. Bereziki azpimarratzekoak taldeak musikalki emandako maila altua eta soinuaren kalitate ona.


Etxabakoizko AHTren geltokiaren planaren aurkako 1.292 alegazio aurkeztu dituzte Iruñeko Udalean

AHT Gelditu Elkarlana taldeak sustatu du alegazioen bilketa.

«No al pelotazo urbanístico del TAV. Ez Etxabakoitzen, ez inon» leloa zeraman pankartaren atzean hogeita hamar bat pertsona bildu dira Iruñeko Udaletxe Plazan, sinadurak emateko ekitaldian.

2010ean Nafarroako Gobernuak Udalez gaindiko eragina duen Etxabakoitzeko sektore plana onartu zuen bertan Abiadura Handiko Trenaren geltoki berria eta 9.000 etxebizitza berri eraikitzeko asmoz.

AHT Gelditu Elkarlana taldeko kideek aditzera eman dutenez, hainbat irregulartasun izan dira prozesu honetan, ez baitute onartutako planaren erakusketa publikorik egin eta gainera urte hauetan sakoneko aldaketak egin izan dituztelako plan honetan. Hori dela eta baliorik gabe uzteko eskatzen dute.

Bestalde Etxabakoitz auzoaren egoera salatu dute, bere etorkizuna AHTren proiektuarekin lotu baitute interes politiko eta ekonomikoengatik. Auzoaren gainbera ekarri duela plan honek azaldu dute proiektuaren aurkakoek.


Opor-usain

Euriarengatik-edo lanean hartutako atsedena zen oporra, eskolako uda-etenaldiari deitzen genion bakazioa. Gaur nagusi den oporren edo bakazioen esanahia —mendira joango gara ala hondartzara?— komikietan, liburuetan edo zinean soilik ikusten genuen. Aisialdia aberatsen kontua zen, diru-pilaketak asko nekatzen du nonbait adimena; esku-lanak ez bezala. Neke burgesen aringarriak ziren bidaia, natura, kontzertuak ilargiaren argitan eta su artifizialak. Eguneroko bizitzari dagokionez —lan egin, zikindu, izerditu, nekatu—, langile jendearen egitekoa zen, orain berrehuntsu urte Villiers de L'Isle Adam idazle aristokratikoak serio bota zuenaren bidetik: «Bizi? Hori gure morroiek egiten dute gure partez».

Baina orain, aisialdia ere demokratizatu zela uste genuenean eta oporren eskubidea finkatu, kezkaz gaude krisi ekonomiko azkenik gabeak ez ote gaituen garai bateko bakaziorik gabeko opor —langabezia— euritsu haietara itzularaziko.


POEMA BAT KANTATU DIZUT: Kodea (Miren Agur Meabe / D’Capricho)

Egunero menosten diguten kulturak bere proposamenen berri zabaltzeko dituen ezintasunen lagina da Andrazkubak diskoa. Euskalduntze bidean ahalegin eskergan ari diren Danieuris Moya Avila eta Daniellis Moya Avila ahizpa kubatarrek, zer eta hamar kantako disko oso bat argitaratu zuten hiru euskal emakume sortzaileren poemak musikatuta. Oker egongo gara, ohitura dugunez, eta esango dugu gure kulturaren eta hizkuntzaren historian lehendabiziko aldiz gertatu dela. Lehen aldia izateak ez dio kalitatea bermatzen, noski, baina bide bat zabal dezakeelakoan gagoz, gure kulturaren enbaxadore miopeek aintzat hartzeko modukoa.

Miren Agur Meabe. Azalaren kodea. Susa, 2000 / D’Capricho. Andrazkubak. Erroa 2015

https://bilbohiria.com/docs2/2017/poemabat/005-poemabatkantatu-Kodea-DCapricho.mp3

Deskargatu hemen.


Sute txiki pare bat


Gure Inguruari Begirada Bat lehiaketako bi sari bereziak leku berean ateratakoak dira: Lasaon

Gure Inguruari Begirada Bat lehiaketako saridunak eta Azpeitiko Udaleko ordezkariak (Nerea Uranga/Hitza)

Lasaon, Urola ibaiaren toki bakar batean, ateratako bi argazkik irabazi dituzte XV. Gure Inguruari Begirada Bat lehiaketaren bi sari bereziak. Bi ikuspegitatik aterata, esanahi desberdina adierazten dute biek: Juan Carlos del Pozok egindakoak alde positiboa erakusten du, paisaia ederra ikusten da bertan. Egileak sari banaketan kontatu bezala, “ez nuen tokia ezagutzen, eta bertara iritsi nintzenean txundituta geratu nintzen. Bertatik bertara dugun toki eder bat da”. Bestalde, alde negatiboa erakusten du Javier Bastidaren argazkiak: ibaiaren bazterrean zaborra pilatuta azaltzen da.

Horixe da Gure Inguruari Begirada Bat argazki lehiaketaren xedea, ingurumena kontuan hartuta Azpeitiaren inguruan alde negatiboa eta positiboa islatzen duten argazkiak jasotzea eta saritzea. Aurten, Jasangarritasuna izan dute gaia parte-hartzaileek. Aitor Bereziartua Azpeitiko Ingurumen zinegotziak azaldu duenez, 11 parte-hartzaile izan dira. Uste baino gutxiago. Horregatik, datorren urtera begira lehiaketa indartzeko hausnarketa bat egingo dutela azaldu du, eta herritarren proposamenak jasotzeko prest daudela udaletxean.

Lehiaketara aurkeztutako argazkiekin erakusketa zabaldu dute Betharrametako aretoan. Abenduaren 10era arte egongo da zabalik, astegunetan 18:00etatik 20:00etara eta asteburu eta jaiegunetan 12:00etatik 14:00etara.

SARITUAK:

Positiboan:

Sari berezia, Juan Carlos del Pozo.

Beste hiru sarituak: Iñaki Etxenagusia, Igor Froilan eta Alberto Beloki.

Negatiboan:

Sari berezia, Javier Bastida.

Beste hiru sarituak: Jexux Artola, Iñaki Aranburu eta Angel Olabarria.


‘Motxo’-ren auzia betirako ez ixteko eskatu du Eguzkik

Gipuzkoako Auzitegiak ebatzi du Motxo arrantzontziaren istripuak ez zuela kalte ekologikorik eragin, eta auzia ixtea erabaki du. Deba eta Zumaia arteko marearteko gunean izan zuen istripua Bermeoko arrantzontziak 2010eko azaroaren 4an. Eskifaia osatzen zuten bederatzi marinelak onik atera zituzten, baina ontzia harraldetik ateratzeko saioa ustela izan zen. Arrantzontzia irauli eta albo baten kontra gelditu zen etzanda. Ondorioz, ura sartu zen ontzian eta ezinezkoa izan zen handik mugitzea. Barruan zeraman erregaia isuri zuen, gainera.Motxo harraldetik ateratzeko bide bakarra lehorretik zela erabaki zuten, garabi handi baten laguntzarekin. Garabia labarraren azpialderaino eramateko Baratzazarraurreko bidea zabaldu egin behar izan zuten, kamioiak gora eta behera ibili ahal izateko, eta horrek kalteak eragin zituen ingurunean.Gipuzkoako Fiskaltzak ikerketa abiatu zuen, argitzeko istripuaren arrazoiak eta ondoren arrantzontzia berreskuratzeko egindako lanen ondorioak.Joan den otsailean Azpeitiko epaitegiak auzia artxibatzea erabaki zuen, «kalte ekologiko mugatua» argudiatuta; eta joan den astean Gipuzkoako Epaitegiak erabakia berretsi zuen, kalte ekologikorik ez zela egon ondorioztatuta.Eguzki kolektibo ekologistak eskatu du auzia behin betirako ez ixteko, «Motxo lehorretik atera izanaren ondorioak oraindik ere begi bistakoak direlako». «Inguruak istripuaren aurreko itxura berreskuratuko zuela agindu zuen aldundiak, baina ez da hala gertatu», salatu du Eguzkik.


Asteazkenetik aurrera martxan, Lizeagako bidegorria

Lizeagako bidegorria asteazkenetik martxan izango da (eguraldiak laguntzen badu) eta horretarako, lanak behar bezala egiteko, trafikoan aldaketak izango dira gaurtik hasita. Kale batzuetan norabidea aldatuko da eta beste batzuk itxi egingo dira. Gaur, esaterako, asfaltatze lanak egingo dituzte. Izpizuatik Elkano-Urumea ikastolara dijoan kale zatia moztu egingo da goizean eta Nafar kaletik dijoaztenek, Izpizua jaisteko aukera izango dute. Txirritatik dijoaztenek, ezingo dute Izpizuatik igo eta Urbietara jo beharko dute. Elkano-Urumea bidegurutzea ere itxi egingo da eta Sandiusterri eta Txantxillakoak Elkanotik behera bideratuko dira. Zona horretako lanak bukatzean, lehengora bueltatuko da trafikoa eta udaletxe atzeko oinezko pasabide berria egiten hasiko dira. Orduan, ezingo da ez Atzietara ez Lizeagara joan.

Lizeaga pintatzen, bihar

Bihar, astelehen eta asteartean, pintaketa lanak egingo dituzte. Bihar Lizeaga kalea pintatuko dute eta aparkaleku guztiak libre utzi beharko dira 09:00etatik aurrera. Larramendi eta Elkanoko trafikoak Atzietatik ateratzeko aukera izango du.


Arraunkadaka, Kontxa

Haziz joan da Zumaia 2008tik, eta uzta jaso dute aurtengo denboraldian.


Tortura delituak «preskribatuta», Billy el Niño ere ez dute estraditatuko

Epaileen arabera, torturak ez ziren izan populazioaren zati baten aurkako plan sistematiko baten parte

Aurreko astean Jesus Muñecas Aguilarrekin egin bezala, Espainiako Auzitegi Nazionalak atzera bota du Juan Antonio Gonzalez Pacheco Billy el Niño polizia ohia estraditatzeko eskaera. Arrazoiak errepikatu dituzte Zigor Salako bigarren aretoko epaileek: Billy el Niñori egozten zaizkion tortura delituak «preskribatuta» daude. Atzo argitara emandako autoaren arabera, polizia ohiari leporatzen zaizkion delituak ez dira gizateriaren aurkakoak. «Nahiz eta deskribatutako gertaerak tortura delitu izan, ezin da baieztatu populazioaren talde baten aurkako eraso sistematiko eta antolatu baten parte direnik». Horrez gain, tortura delituak Espainiako legediaren arabera hamar urtera preskribatzen direla jakinarazi du Espainiako Auzitegi Nazionalak. «Horrenbestez, preskripzio epea zabal gaindituta dago, eta estradizio eskaerari ezetza ematen dio auzitegiak».

Atzokoa ez da epai irmoa. Hiru eguneko epea dago helegitea jartzeko. Epe hori gaindituta, auzia artxibatuko litzateke.

Maria Servini Argentinako epaileak iazko irailean egin zuen Muñecasen eta Billy el Niñoren estradizio eskaera. Hamahiru herritarrek emandako tortura testigantzetan oinarrituta eskatu zuen Billy el Niñoren estradizioa, tortura horiek gizateriaren aurkako delitutzat jo eta horiengatik epaitua izan behar duela iritzita. Andoni Arrizabalagak (Ondarroa, Bizkaia, 1941) jasandako torturak zeuden testigantzen artean —haren anaiak egin zuen salaketa—. 1971tik 1975era torturak jasan zituzten beste honako herritarrenak dira lekukotasunak: Jose Maria Galante, Miguel Angel Gomez, Antonia Hernandez, Francisca Villar del Saez y Aragones, Luis Suarez, Silvia Carretero, Acacio Puig, Alfredo Rodriguez, Antonio Chapera, Felisa Etxegoien, Francisco Jose Fernandez eta Jesus Rodriguez.

Serviniren agirien arabera, tortura horietako batzuk «bizimoduaren garestitasunaren» aurkako manifestazio batean egindako atxiloketen ostean egin ziren, beste batzuk frankismoaren ekintzen aurkako protestetan atxilotuak ziren, eta beste batzuetan «talde terroristetatik» gertukotzat jotzen ziren pertsonei egindakoak ziren torturak. Agirietan, auzitegiak ez du ikusi Gonzalez Pachecori leporatzen zaizkion tortura delituek harremanik dutenik Argentinako prozesuko hilketa eta desagertze behartuekin. «1936ko uztailaren 17tik altxamenduko militarrek, Falangeak eta altxamendua laguntzeko beste talde batzuen hilketak dira horiek, gobernu errepublikanoaren aldeko espainiarrak beldurtzeko plan sistematiko, orokortu eta zehatz bat osatu zutenak».

Haren irudirik ezin hartu

Servini epailearen nazioarteko atxilotze eskaerari muzin egin zion lehenbizi Espainiako Justiziak. Fiskalak eskatuta, abenduaren 5ean Espainiako Auzitegi Nazionalak hainbat kautelazko neurri onartu zituen Muñecasen eta Billy el Niñoren aurka: astero epaitegian aurkeztu behar zuten, Espainiatik irtetea galarazi zieten, pasaportea erretiratu zieten, eta etengabe aurkitzeko moduan egon behar zuten.

Apirilaren 10ean, Billy el Niñoren estradizio eskaeraren inguruko ahozko saioa egin zuten Auzitegi Nazionalean. Eta epaileak kendu egin zizkion abenduan ezarritako kautelazko neurriak. Pasaportea itzuli zioten, beraz. Saio horretan polizia ohiaren irudiak hartzea debekatu zuen Concepcion Espejel epaileak. Auzitegiaren arabera, «talde terrorista batek» Gonzalez Pachecoren bahiketa eta exekuzioa antolatu duen frogak aurkeztu zizkion defentsak. Bizkarrez atera zizkioten argazki batzuk, motoko kaskoa jantzita beste batzuk. Handik egun batzuetara, ordea, hainbat komunikabidetan eta Interneten zabaldu zen Billy el Niñoren gaur egungo irudia, Colpisa agentziak haren kirol lizentzia argitaratu eta gero.

Argentinako kereilako hamazazpi salaketatan agertzen da Billy el Niño. Ez da zigortua izatetik libratzen den aurreneko aldia. Atotxako abokatuen hilketaren auzian (1977) eta talde paramilitarrekin lotutako epaiketetan deklaratzera deitu zuten. Tratu txarrak egotzita ere zigortu zuten, 1973an Enrique Aguilarrek jarritako salaketa bat dela eta. Baina 1977ko Amnistia Legearekin absolbituta gelditu zen. Lege hori jarri izan du aitzakiatzat Espainiako Gobernuak frankismoko krimenak ez ikertzeko. Nazio Batuen Erakundeko kontalari Pablo de Greiffek, hamar eguneko bisita egin ostean, Amnistia Legea eraginik gabe uzteko eskatu zion Espainiako Gobernuari. «Lehentasunezko» konpromisoa ere eskatu zion, «egiaren, justiziaren, erreparazioan eta ez errepikatzeko bermeetan».


Hamar lagun hil dira autobide batean jazotako talkan, Alemanian

Ezbeharra A-19 autobidean jazo da, Rostockeko hegoaldean, Berlineko noranzkoan. 90 lagun zauritu dira. Istripuan 20 ibilgailuk su hartu dute.

Gutxienez hamar lagun hil eta beste 90 zauritu dira Alemaniako ipar-ekialdean izandako talkan, hondar-ekaitza baten ondorioz. 80 bat ibilgailuk talka egin dute ezbeharrean.

Alemaniako Poliziak jakitera eman duenez, ezbeharra A-19 autobidean jazo da, Rostockeko hegoaldean, Berlineko noranzkoan.

Gutxienez 20 bat ibilgailuk su hartu dute talkaren ostean. Beste 20 bat ibilgailuk aurrekoarekin talka egin dute, izan ere, bat-batean balaztatu behar izan dute abiadura handian zihoazenean.

Haize-bolada bortitzak

Hondar-ekaitza baten erdian gertatu da ezbeharra. Ekaitza Alemaniako kostaldetik sartu da, haize-bolada bortitzak nagusitu dira zonan eta 100 metrora ez zen ezer ikusten.

Istripuaren ondorioz, autobidea itxita geratu da bi noranzkoetan. Era berean, zenbait kamioi sokaz hesi behar izan dituzte, merkantzia arriskutsuak zeramatzatelako.

40 bat lagun inguruko ospitaletara eraman behar izan dituzte. Gainerako zaurituak ezbeharraren tokian artatu dituzte anbulantziek eta medikuek.


Sanmartzialetako kontzertuak aukeratzeko prozesua abian da

Vendetta izan zen 2016an bozka gehien jaso zituen taldea. (Argazkia: Vendetta)

2018ko San Pedro eta San Martzial jaiak prestatzen hasi dira dagoeneko. Gaurtik (hilak 6), hilaren 13ra bitarte, irundarrek 36 talderen artean oholtza gainera zein igoko den erabaki beharko dute. Era berean, kontzertuen berri emango duen kartela aukeratzeko prozesua apirilean abiaraziko dutela jakinarazi berri dute.

Ekainaren 22, 23 eta 28an egingo dituzte kontzertu horiek eta horrela, egun bakoitzeko talde bana aukeratu beharko dute. Irungo Udaleko webgunean egin beharko dute aukeraketa herritarrek. Guztira, 36 talderen artean erabaki beharko dute.

Ekainaren 22ako kontzerturako ondorengo sei talde euskaldunen artean bozkatu beharko dute: En tol Sarmiento, Glaukoma, Su ta Gar, Willis Drummond, Urtz edo Zea Mays.

23rako berriz, 500 noches, Band Jovi, Black Ice Tributo, Dancing Wueen-Abba Tribute, Esto no es rock radical vasco, Snowbeat edo The Rolling Stones Tribute taldeen artean hautatu beharko dute.

Ekainaren 28an Espainiako Estatuko talde baten kontzertua eskaini nahi dute eta horretarako Amaia Montero, Amparanoia, Antonio Carmona, Beret, Chenoa, Huecco, Ivan Ferreiro, Kaotiko, La Habitacion Roja, Mala Rodriguez, Maldita Nerea, Sidecars edo Xoel Lopez dira udalak proposatu dituen taldeen izenak.

Bestalde, Irungo talde bat ere oholtza gainera igoko da sanmartzialetan. Zehazki, Back, Green Night, Hostoak, La Bona Dea, Lanbroa, Mala Fe, Sangre de Mono, Stonfaces, The Black Moon edo Zarata dira aurtengo sanmartzialetan jotzeko aukera izan dezaketen tokiko taldeak.

Botoa emateko, sartu hemen

Kontzertuez gain, musika saioen kartela aukeratzeko epea apirilaren 10ean irekiko dute. Apirilaren 20ra bitarte, irundar orok bere diseinua Amaia Kultur Zentroan aurkezteko aukera izango du.


Lanbide Heziketaren III. Plana onartu dute

Lanbide Heziketa EAEko "ekonomiaren garapenaren motorra" izatea nahi dute, baita etengabeko trebakuntzaren ardatza ere.

Lanbide Heziketaren III. Plana onartu du Lanbide Heziketaren Euskal Kontseiluak, enpresari, sindikatu, ikastetxe eta instituzioetako ordezkariak biltzen dituen kontseiluak. 2011-2013ko eperako izan arren iraupen luzeagoa izateko asmoarekin sortu da, Europan 2020. urtera arte jarritako helburuak betearazteko helburuarekin.

Lanbide Heziketa Araba, Bizkai eta Gipuzkoako "garapen ekonomikoaren motorra" izatea da Planaren helburua, Isabel Zelaa Hezkuntza Sailburuak azaldu bezala, baita EAEko biztanleen etengabeko prestakuntzan ardatzetako bat izatea ere, besteak beste. "LHko ikastetxeak lanerako prestakuntzarako baliabide bat dira", gogorarazi du.


Udal hauteskundeetarako programa aurkeztu du Hamaikabatek

Aitor Aranguren Azpeitiko udalerako Hamaikabaten alkategaiak "programaren ildo nagusiak" azaldu zituen

Pello Gonzalez Gipuzkoako Diputatu Nagusirako Hamaikabaten hautagaiak Azpeitiko Hamaikabateko kideen "lana eskertu eta goraipatu" zuen

Udal hauteskundeak gerturatzen ari dira, eta Hamaikabatek programaren aurkezpena egin zuen joan den ostiralean, Jose de Artetxen duten bulegoan.

Aitor Aranguren Azpeitiko udalerako Hamaikabaten alkategaiak programaren ildo nagusiak azaldu zituen. Pello Gonzalez Gipuzkoako Diputatu Nagusirako Hamaikabaten hautagaiak Azpeitiko Hamaikabateko kideen "lana eskertu eta goraipatu" zuen.

Agerraldian zeuden besteak beste, Aitor Aranguren Azpeitirako Hamaikabaten alkategaia eta Hamaikabaten Azpeitiko zerrendako kideak, Pello Gonzalez Gipuzkoako Diputatu Nagusirako eta Oria barrutitik Batzar Nagusietarako hautagaia, Maite Etxaniz Deba-Urolatik Batzar Nagusietarako hautagaia, Joxan Rekondo Donostialdeatik Batzar Nagusietarako hautagaia eta Martin Beramendi Bidasoa-Oiartzundik Batzar Nagusietarako hautagaia


[IRITZIA] Ludotekaren itxieraren inguruan

Azken asteetako Trending Topic-etako bat udal ludotekaren itxiera dugu. Herriko familia ugarik haien seme-alabentzako gune epel bat eskatzen ari direlako. Ni haien nago horien artean, aitatasunak kolektibo honen partaide bilakatu ninduenetik. Duela 3 urte pasatxo suertatu zen hori, eta ordutik hona ikusten ari naiz ume izatearen zailtasunak.

Gaur egungo gizarteak familien bizimodua kaltetzen du, eta bereziki umeena. Jaio bezain pronto koxkortu nahi ditugu altzoan hartu gabe, ez daitezen mainatsu bihurtu, mila trikimailu erabiltzen ditugu haiek bakarrik lo egin dezaten, aulkitxoetan garraiatzen ditugu haien negarrei kasu handirik egin gabe... Ume neurotikoen hazitegia da egungo gizartea.

Amatasun eta aitatasun bajak berehala bukatzen dira. Beste une kritiko bat gure txikitxoentzat. Euren bizitza osoan erreferente izan diren horiek bistaz galdu behar izateak dakarkien antsietatearekin lehiatu behar izatea. Negarrak, oihuak, oka egiteak... edozein modutan atera behar dute haien egonezina. Guk, aldiz, urrunetik “pa” bat bidali eta berehala itzuliko garela esaten diegu, jardunaldi oso bat izango bada ere.

Zorionez, eskolatik atera eta guraso batzuk haiei eskaini nahi diegu daukagun denbora libre bakarra. Ahalik eta denbora luzeenean hurbil senti gaitzaten. Denok elkarrekin disfrutatu. Horretarako txoko epel bat baino ez da behar, non familia harremanak sendotu, gurasoen arteko terapiak egin, umeen erlazioak garatu, gaixotasunak kutsatu... egin daitezkeen.

Urrats ñimiño bat egitea baino ez da udalerriarentzat baina, neguari begira, luxu bat familientzat. Eman diezaiegun belaunaldi berriei merezi dutena.


Arantzazuko erromesaldiaren argazkia

Pasa den irailaren 8an Arantzazura erromesaldia egin zuten hainbat legazpiarrek. Udalaren webgunean argazkia jaisteko aukera ematen dute.


«Telefonoak jotzen duen guztietan, bihotza estutu egiten zaizu»

Basabek eraso sexistak salatzeko telefonoa zaintzen du bestetan. Berdintasunean aurrerapausoak eman direla esan du: «Eraso sexisten kontrako jarrera iruindarron identitatearen parte da».

Goizeko lanak bukatuta azaldu du Zaloa Basabek (Bilbo, 1978) berdintasun teknikari gisa sanferminetan egiten duen lana. Aurreko eguna zaintza txanda zuen, erasoak salatzeko telefonoarekin. Sanferminak aldatu egin direla uste du, baita jendearen kontzientzia ere.

Jaia bai, lana ere bai?

Ahaztuta ditut lanik gabeko sanferminak, orduan, egunero ditugun egitekoak sanferminetako ohitura bihurtu dira. Telefonoarekin 24 orduko zaintzak egiten ditugu, eta, goizero, 10:00etan, jarraipen batzordera joan behar dugu; hor batzen ditugu eraso sexistei buruz ditugun datu guztiak: epaitegiek, ospitaleak, mugimendu feministak eta gizarte zerbitzuek emandakoak.

Tentsioz bizi dituzu sanferminak?

Dudarik gabe: telefonoak jotzen duen guztietan, bihotza estutu egiten zaizu, eta, gauean, hala-hola egiten duzu lo. Tentsioa dago, berri txar bat emateko deitzen baitute.

Zer moduz doaz sanferminak?

Oraingoz, oso ongi. Ez da eraso sexisten salaketarik izan, baina ukitzeekin pare bat gertakari izan dira. Jende pila bat pasatu da informazio gunetik. [Gero jakin da lagun bat atxilotu dutela ukituak egiteagatik].

Zergatik joaten da hainbeste jende informazio gunera?

Batzuk kanpainarekiko atxikimendua azaltzeko helburuarekin joaten dira, esku gorria hartzera. Gune bakarra izanda, pina eramaten duenak informazioa ere eramaten du. Aurten, gida aldatu dugu, eta indarkeria matxistaren inguruan dagoen marko kontzeptual berriari egokitu: sartu ditugu autodefentsa feministaren gisako kontzeptuak, eta oso zaharkiturik zeuden leloak kendu: Ezetz ezetz da, adibidez.

Txupinazoan ez dira izaten lehengo irudiak, emakumeei ukituak eginez. Beraz, bazen zer eginik?

Duela lau urte neurriak jarri ziren: udaltzainak egoten dira plazan, eta esku hartze zuzena egiten dute. Baina nik uste dut hori baino garrantzitsuagoa dela azken urteetan jaiaren irudian egin den aldaketa. Egun, sanferminak ez dira hartzen erabateko eromentzat eta nahi duzuna egiteko festatzat, kanpotik ere ez.

Sumatu duzu jendearen jarrera aldatu dela bestetan?

Bai, baina ez bakarrik festetan. Emakumeen kontrako indarkeria egunero gertatzen da, bizitzaren alor guztietan. Jaietan, errealitatearen hiperbolizazioa gertatzen da: ez da gertatzen normalean gertatzen ez den ezer, baina era superlatibo batean gertatzen dira jarrera horiek. Nik esanen nuke azken urteetan gune seguruak geroz eta gehiago direla, eta kontzientziazio maila ere asko handitu dela, ez bakarrik emakumeetan, baita gizonen aldetik ere. Gainera, Iruñeak bat egin du eraso sexisten kontra, eta hori gure identitatearen parte da.

Eskuaren kanpainarekin asmatu duzuela esan liteke?

Esku horrek adierazten du hiri baten konpromisoa indarkeriak baztertzeko, eta jarrera aktibo bat agertzen du indarkeriari aurre egiteko. 2016an, mugarri bat izan zen: mugarria ez zen izan erasoa [talde bortxaketa], baizik eta erantzuna. Ez zen mugimendu feminista kalera ateratzen zena, ez zen udala erantzuten zuena, baizik eta hiri oso bat.

Nola lortu da egoera horretara ailegatzea?

Komunikabideek zioten bat-bateko erantzun bat izan zela, eta hori ez da egia. Jendea era masibo eta irmoan atera zen, azkenengo hamar urteetan mugimendu feministak egindako lanari esker. Udaleko aldaketak, gainera, eman zuen aukera mugimendu feministarekin elkarlanean aritzeko, eta horrek beste zentzu bat eman zion kanpainari.

Aurrerantzean zein izanen da egoera berdintasun alorrean?

Esan digute dena berdin mantenduko dela; protokoloak mantenduko dituzte, baina ikusiko dugu. Edonola ere, berdintasunean nekez eman litezke atzerapausoak.


Itsasoari begira

Oporrak itsasotik gertu pasa dituen horietako bat naiz. Itsasoa nire esparru naturaletako bat da, eta, jende askori gertatzen zaion bezala, baita inspirazio iturri ere. Zutabe honek berak Irlen sarea du izena; irlek (komunitateak, pertsonak, taldeak) eta horien arteko sareek itsasoa dute eremu natural. Gaur egun oso modan dauden hodeiek baino, itsasoaren eremu aldakor, dinamiko eta konplexuak hobe irudikatzen du gaurko garaia, baita etorriko diren aldaketak ere.

Itsasoarekin lotutako ipuin, mito eta utopia erromantiko asko dago. Piratak, irla misteriotsuak, altxorrak... horiek guztiak nire kasuan gauza berriak sortzeko inspirazio izan daitezke.

Helburu horri jarraitzen dio adibidez Seasteading (http://seasteading.org) institutuak. PayPaleko sortzailearen inbertsioarekin lagundutako institutu horrek nazioarteko uretan irla artifizialak sortu nahi ditu, gizarte eta ideia berrien laborategi moduan. Anarkokapitalismo kutsu handiarekin bada ere, irlek duten mitoaren eraberritze teknopolitiko bat balitz bezala uler dezakegu.

Proiektua erronka bat da arlo askotan: sozial, politiko, arkitektoniko... Benetako esperimentu bat izan nahi duen horrek komunitate sendo bat beharko du inguruan aurrera aterako bada. Ez da horrelako ideiak planteatzen diren lehen aldia, baina beharbada oraingoan posible izan daiteke.

Seasteadingek proposatzen duen eredu konkretuak baino gehiago, proposamenak zer pentsatu handia ematen dit. Irlak baino gehiago, gure herri eta hiriak etortzen zaizkit burura. Eskura ditugun esparruetatik hasita, esperimentatzeko baino gehiago, egitura sozial berriak eraikitzeko proposamenak pentsatzen hasteko. Zergatik ez askotan esan ohi den «estaturik gabeko nazioa gara» esaldia errealitate bihurtzen hasi. Seasteading fundazioaren helburua utopia horiek posible egitea da. Uste dut horrelako ideiak lantzen eta probatzen dituzten pertsonak egon beharko liratekeela, jendarte bizi bat sortu nahi badugu. Horregatik, aurtengo irlen sareetan prospektiba, esperimentazio eta analisi gehiago egongo da.

Ikasturte berri honetan, beraz, orain arte bezala teknologia eta horrek jendartearekin duen lotura zehar lerro izango dira, baina noizean behin horrelako proiektu berezietan arreta jarriko dut. Olatu bat kosta jotzean lehertzen den moduan, ideia berri horiek ere busti gaitzaten.


Ikono bat izanda ere, amildegian

Laboak 80ko hamarkadaren erdialderako eskaini beharrekoa eskainia zuela uste du Juan Gorostidi idazleak, eta gerokoak mito baten «'revival' kutsua» izan zuela iritzi dio.

Mikel Laboa ikonoklastiaren eredutzat har zitekeen 60ko eta 70eko hamarkadetan, Juan Gorostidi idazlearentzat. «Baina 80koan bihurtu genuen ikono. Orduan jo zuen goia». Gerokoak, bai artistaren inguruak eta baita jarraitzaileek eskatuta ere, «revival kutsu bat» bat izan zuen. «Mito bihurtu genuen pertsona baten emaitza izan zen ondorengoa». Gorostidiren ustez, ordea, kantariak jarraitu zuen sentitzen amildegi batean zegoela agertokira igotzen zen aldiro. «Laboa zen denetan urduriena, eta gu lasai gintezen egiten zituen imintzio haiek, eta mugitzen zen modu horretan». Ondorio hori atera du Gorostidik, Lau kantari (Pamiela, 2011) liburuaren egileak, eta atzo Hegazti errari bat pausatu da gure leihoan: Mikel Laboa agertokian hitzaldia eman zuen Mikel Laboa katedrak antolatutako jardunaldien barruan.

Eta hasi zuen hitzaldia Joseba Sarrionandiak idatzi eta Laboak musikatutako Hegazti errariak kantua (14, Elkar, 1994) Koldo Mitxelena kulturuneko areto nagusian ozen jarriz. «Hegazti errariak pausatu dira leihoan / argia eta itzala bereizten diren lekuan», dio abestiak. Hitzek deskribatzen duten leihoa muga, agertokia bera bezalaxe, muga bat da, Gorostidiren iritziz. «Mugak ez dira bat, edo bi... Edo, agian, muga bakarra dago, baina modu askotan gorpuzten da». Eta muga horretara «zama bat gainean» hartuta heltzen da artistak. «Artistak gizatasunaren zein esparru lantzen du?».

Hil baino ia hiru hamarkada lehenago gainditu zuen Laboak artista mitotik bereizten duen muga. Idazlearen aburuz, badirudi ezinbestekoa izaten dela artista maitatuak mito bihurtzea hiltzen direnean. «Mausoleoak egin zaleak gara. Tira, gai korapilatsua da. Artea hilerrira eramatea saihestu daiteke?». Pentsatzen du Gorostidik baietz, neurri batean saihets daitekeela, baina horretarako, sormen iturria modu ahalik eta garbienean aztertu beharko lukeela herritarrak.

Ikonoklastiari aurrez aurre begiratu behar zaiola iruditzen zaio, baina mitifikatutako aro edo artista bat goratzen denean horri «estalki bat» jartzen zaiola irizten dio. «Eta horrek zaildu egiten du irakurketa kritikoa». Gainera, uste du mitifikazioa ez dela egiten bikaintasuna ardatz gisa hartuta, «kontsolagarria den moduan» berdinketaren irizpidea erabilita baizik.

Harrigarritzat dauka, aldi berean, Euskal Herrian «xuxurla kantuak» ereserki aldarrikatzaile bihurtzeko dagoen joera. Adibidez moduan, Xabier Leteren Xalbadorren heriotzean eta Laboaren beraren Txoria txori aipatu zituen Gorostidik.

Abesti hori 1974an kaleratutako Bat-Hiru (Herri gogoa / Edigsa) diskokoa da. Artistak bera ikono bihurtzera eramango zuen bidea hartuta zeukan. 80ko hamarkadaren hasieran eten bat egin zuen osasun arazoengatik, eta hamarraldi horren erdialdean «aro berri bati» ekin zion, Gorostidiren aburuz. «6 diskoa da (Elkar, 1985) horren isla. Ordurako eskainia zuen eskaini beharreko guztia».

Dena dela, artistak, mugimenduak edo garaiak mitifikatzerako orduan, urte batzuk lehenago gertatutakoa laudorioz betetzeko joera bat bada gizartean, idazlearen iritziz. «Gaur egun 80ko hamarkadarekin gertatzen da. Esaten da: 'orduan bai sorkuntza'. 60ko hamarkadan gertatu zenarekin antzeko zerbait egiten zen urte batzuk geroago».

«Barne zentsura»

Hartara, Ez Dok Amairu jarri zuen adibide gisa. 1966 eta 1972 artean iraun zuen mugimenduak, eta «inplosio» baten ondoren, «arrakastaren puntan» zegoenean desagertu zen. «Baina ez da pentsatu behar inplosio hori kasualitatez gertatu zenik. Barne zentsura bat izan zen, eta oraindik ere arrazoiak ez daude argi». Halere, iruditzen zaio «esku hartze sektario bat» egon zela, hori ondorioztatu daitekeela. «Arrakasta geroz eta handiagoa zen, eta mugimendu politiko batekin lotu ez zedin...». Gorostidik uste baitu arteak marraztu beharreko bidea guztiz kontrakoa dela: «Artea izateko, bere terminoetan definitu behar du». Laboaz pentsatzen du, hain zuzen, haren heldutasunera heldu zela taldea [Ez Dok Amairu] desegin zenean.

Baina heldutasunera iritsita ere, askatasun handiagoa izanagatik ere, kantariak, jendearen aurrean jartzen denean, aurre egin behar dio bere bitartekaritza lanari, Gorostidik dioenez. «Eta lan hori arrakastaz betetzen badu, mito bihurtzeko eta bere ekarpenak estereotipatzeko arriskua dauka artistak».

Zaila zen, ordea, Laboa estereotipatzea, nahiz eta lana arrakastaz bete; nahiz eta agertokian irudi bera transmititu beti. Zutik, hanka bat aulkian jarrita, eta begiak zabalik, gora begira. «Baina haren barrura begiratzen ari zen, zorabio bat sentitzen zuelako». Horregatik dantza urduriak, imintzioak, ahopeka kantatutako doinuak eta beste. «Ez zekielako zer egin amildegiaren aurrean; Sarrionandiaren hitzetako leihoa ez baitzen atseden toki bat». Mitoaren amildegia baizik.


Javi Durango memoriala Bizkaia Elite txapelketa jokatuko dute asteburuan, Gernika-Lumo

Zapatu arratsalden eta domeka goizean jokatuko dituzte partidak Gernika-Lumoko Maloste kiroldegian. Bertan, talde hauek lehiatuko dira: Gernika Bizkaia, CD Zaramat, Bizkaia GDKO eta Perfumerias Avenida.

Hain zuzen ere, Bizkaia GDKO taldea izan ezik, besteak emakumezkoen gorengo mailako taldeak dira. Beraz, aurtengo denboraldia hasi aurretik, taldeen jokoa eta maila bertatik bertara ikusteko aukera ederra izango da. Baita, egin dituzten fitxaketen lana ezagutzeko ere. Hain zuzen ere, urriaren erdialdera hasiko dute 2014-2015 denboraldia.

Txapelketaren egun bakoitzeko sarrerak bost euro balio ditu, eta hori ordainduta bi partida ikusiko dituzte zaleek. Sarrerak egunean bertan leihatilan erosi ahalko dira. Hala ere, aurretik erosteko aukera dago Gernika-Lumoko Sakone, Bake Eder eta Arima tabernetan. Halaber, Bizkaiko Saskibaloi federazioan, eta Ibaizabal giza-egoitzan ere eskuratu daitezke.

Partiden ordutegia:

ZAPATUA

18:00. Bizkaia GDKO – Perfumerias Avenida

20:00. Gernika Bizkaia – CD Zaramat

DOMEKA

10:30. Hirugarren eta laugarren postuak

12:30. Finala


Arcelor Mittal utzi nahi duten langileek 10 egun dituzte enpresari jakinarazteko

Arcelor Mittaleko langile batzordeak eta zuzendaritzak kontsulta epeko azken bilera egin dute gaur. Arcelor Mittal enpresa utzi eta indemnizazioa jaso nahi duten langileek 10 egun dituzte (hilaren 15a arte) enpresari bere erabakiaren berri emateko. 45 lan egun kobratuko dituzte enpresan lan egindako urte bakoitzagatik. Bestalde, langile batzordeak eta enpresak 21 lagun aurrejubilatzea adostu dute. 1959 baino lehenago jaiotako guztiak, alegia. Astelehenean berriro elkartuko dira aurrejubilazioen akordioa eta kontsulta epearen amaiera sinatzeko. Aurrejubilazioei dagokienez, akordioa beharrezkoa da instituzioei diru-laguntza eskatu ahal izateko.


Realak irabazi du infantil nesken Azpeitia Cup txapelketa

Gaur, igandea, jokatu dute Garmendipe futbol zelaian Azpeitia Cup futbol txapelketako nesken finala, eta lehia estuaren ondoren, Reala izan da garaile finalean. Betisen aurka jokatu dute donostiarrek norgehiagoka, eta 0-0 amaitu da partida; bost minutuko luzapenaren ostean, Realak eta Betisek ez dute golik sartzerik lortu, eta penaltietan erabaki da talde irabazlea. Hirugarren postuan, berriz, Bartzelona gelditu da, eta laugarren postuan Mulier.

Jokalari onenaren saria ere Realera joan da, Maren Lezeta izan da aurtengo edizioko jokalaririk onena. Atezain onenaren saria, berriz, Rayo Vallecano taldeko Vicky Gomezentzat izan da. Zale onenaren saria, Basauriko Kimuak taldearentzat izan da.

Ostiralean hasi zen infantil nesken Azpeitia Cup txapelketa, eta futbolak ez du ia etenik izan Garmendipen gaur eguerdira arte. Euskal Herriko, Kataluniako nahiz Espainiako 36 taldek jokatu dituzte norgehiagokak, eta tartean izan dira Azpeitiko bi futbol taldeak ere; Lagun Onak eta Ikasberri.

Hona hemen infantil nesken Azpeitia Cup txapelketako finaleko argazkiak: (Argazkiak: Azpeitia Cup)


Jagoba Yubero eta Unai Alvarez 22 urtez azpiko Munduko Txapelketan

JAGOBA yubero eta Unai Alvarez pelotari hernaniarrak aukeratu dituzte 22 urtez azpiko Munduko Txapelketan parte hartzeko. Munduko Txapelketa Txileko Viña del Mar-en jokatuko da ostegunean hasi eta hilaren 29ra bitartean izango da. Jagoba Yuberok eskuz binaka jokatuko du eta Unai Alvarezek eskuz banaka. Mundialean Argentina, Mexiko, Venezuela, Txile, Ekuador, Kuba eta Frantziako pelotarien aurka arituko dira eta domina bat Hernanira ekartzeko aukera haundia dute. Baina txapelak etxera ekartzeko garaian, frantziarrak eta mexikarrak lehiakide gogorrak izango dira. Txapelketa hau Yubero eta Alvarezentzat azkeneko denboraldian egindako joko onaren saria da. Izan ere Yuberok Gipuzkoako Txapelketako finala jokatu zuen eta Alvarezekin batean bikotea osatuta, Euskal Herriko semifinaletara iritsi ziren. GRAVN txapelketan ere, 22 azpikotan, Gipuzkoaren izenean irabazi egin zuten bizkaitarren kontra. Bestetik gogoratu beharra dago Goiatz Mansizidor hirutan izan dela mundialetan: Arnedon eta Uruguayen 22 urtez azpikotan eta Iruñean nagusi mailan.


'Ezkontza' konpartsaren Urrezko ezteiak

Uztailaren 26an, Santa Ana egunean, Eliza ataritik abiatuko da 'Ezkontza' konpartsa, 11:30ean. Efemerideaz hitz egiteko Aiurrik Joxe Joaquin Ayestaran, Joxe Mari Eizmendi, Fernando Garmendia, Angel Sanz, Ramon Rezola, Mikel Uzkudun eta Antton Sanz konpartsaren sustatzaileak elkartu ditu.

1969. urteko uztailaren 26a zen. Villabonako 16-18 urte inguruko mutil kuadrilla batek 'Ezkontza' izeneko konpartsa atera zuen kalera, sekretupean eta jai egitarautik kanpo. Kuadrilla hark azaldu duenez, "festarako gogoa eta nahia genituen, eta gazte gisa, transgresio puntua eman nahi genuen konpartsarekin". Kontxita Uranga eta Joxepi Arregi jostunen laguntza jaso zuten konpartsa aurrera ateratzeko. Eduki zuen arrakastarekin, Villabonako Udalak berriro ere errepikatzeko eskatu zien, eta horrela uztailaren 30ean atera zuten konpartsa berriro kalera, "eta ordainean Udalak afaria ordaindu zigun".

Egun handia izaten zen Villabonan Santa Ana eguna. "Villabonatik kanpo bizi ziren bikote ezkonduak etortzen ziren bazkarira, txarangara... Egun oso garrantzitsua izaten zen, eta horrela izaten jarraitu zuen urte askotan". Egun kuadrillen egunak Santa Ana egunak baino indar handiagoa hartu duela gehitu dute.

25. urteurrena

Handik 25 urtera, 1995eko uztailaren 26an, bi pertsonaia berri batu zituzten konpartsara, hala nola apaiza eta aguazila. Hasierako aldi hartan konpartsa osatuagoa nahi zuten, baina "ez zen posible", frankismo garaia baitzen nagusi. Egitarauaren barruan sartu zuten konpartsa, eta txaranga, bazkaria eta afaria ere egin zituzten.

50. urteurrena

Mende erdia geroago, mutil gazte kuadrilla hura elkartu da 'Ezkontza' konpartsa antolatzeko. Bi lagun ez dira egongo. Kotte Esnaola, zendu egin baitzen, eta Emilio Salaberria espetxean dagoelako. "Beste batzuk Villabonatik kanpo bizi dira, baina Santa Ana egunean bertan izango ditugu konpartsan parte hartzeko".

Konpartsak hasieran zuen estilo bera mantendu nahi dute. Hori dela eta, jantziak asko zaindu dituzte, garai hartakoen antzekoak izateko. "Haurraren jantzia orain dela 25 urtekoaren berdina alokatu dugu. Guztiak prest ditugu". Beren poltsikotik jarri dute dirua oinarrizko gastuei aurre egiteko, esaterako, jantziak, kartelak... "Gurea zinemako dorrean pankarta erraldoia jarriko dugu".

Goizetik murgilduko dira festa giroan konpartsako kideak. "Lehenengo aldian Txurrut tabernaren atzealdean dagoen biltegian jantzi ginen, eta aurtengoan ere bertan jantziko gara". Irteera, berriz, eliza atariaren paretik egingo dute. Santiago zaharren egoitza aldera abiatuko dira, eta ondoren Xaldu tabernako biribilgunean noranzkoz aldatu eta berriro ere herri barrualdera joango dira, Kale Berria aldera. "Ondoren, Errebote plazara joango gara, eta handik bazkaltzera Ama Lurra plazara". Goizean zehar Ostolaza, Ale eta Astiasaran trikitilarien konpainian ibiliko dira ibilbide horretan zehar. Bazkalostea, berriz, Pasai txarangaren doinuek alaituko dute. 16:00etatik 21:00ak arte txarangarekin kalejiran ibiltzeko aukera egongo da.

Azkenik, herritarrei konpartsarekin bat egiteko mezua zabaldu nahi diete, bazkarira gonbidatuz, txarangaren doinuekin saltoka eta dantzan arituz egun ederra igarotzeko helburuarekin.


(BIDEOA) Jendetza banderaren jaitsieran

A zer jendetza hurreratu zen atzo banderaren jaitsierara! Koadrilen arteko ekitaldi xume bezala hasi zenak, urteekin gero eta indar handiagoa hartu du. Gaur, maiatzak 1, jaieguna izanik, inoiz baino jende gehiago izan zen festei, teorian, amaiera ematen zien jaitsiera honetan.

Eta anekdotarako unea ere izan zen, bandera ezin izan zutelako jaitsi. San Telmo Martxarekin batera jaisten da Kofradiako bandera, baina, musika jotzen ari zirela, soka mastan kateatuta geratu zen, ez zuen behera egiten. Musikariak joan ziren eta banderak han jarraitzen zuen tente. Behetik gazteak oihuka hasi ziren: "Beste astebete! Beste astebete!". "Ez dute bandera jaitsi, oraindik ez dira festak amaitu!". Halako batean masta euskailutik atera eta bandera jaitsi zuten. Santelmoen historiara pasako den beste anekdota bat.


Maria eta Joseko langile askok greba egingo dute bihar, baina ikastetxea zabalik egongo da

Bihar, asteartea, martxoak 20, EAE-ko Ikastetxe itunduetako greba deialdiarekin bat egingo dute Maria eta Jose ikastetxeko langile askok, baina hala ere, ikastetxetik jakitera eman denez, familien beharrei erantzungo zaie, eta ikastetxea ordutegi eta zerbitzu guztietan irekita mantenduko da.

ELA, STEILAS, CCOO, LAB eta UGT sindikatuek deitutako greba da hau. Hitzarmen berria adosteko negoziazioak azaroan eten zirela diote sindikatuek. "10 urte beteko dira aurki azken hitzarmena sinatu genuenetik. Horrek esan nahi du sektorean ematen ari diren sakoneko aldaketek ez dutela islarik gure lan baldintzak arautuko dituen marko berri batean", salatu dute greba deitu duten ekintzaileek.

Maria eta Joseko langile askok greba egingo badute ere, eskola, berez, zabalik egongo da. "0-18 urte bitarteko hezkuntza eskaintza dugu eta etapa guztietan bermatuko dira ordutegi eta zerbitzuak (zaintza goizean eta eguerdian, jangela zerbitzua, eskolaz kanpoko ekintzak…). Ikastetxeko familia, haur eta gazteen beharren jakitun izanik, langileen greba eskubidea eta familien beharrak uztartzea izan da ikastetxearen helburua", dio ikastetxeak plazaratu duen oharrak.

Familiaren batek edozein zalantza izango balu, ikastetxera deitu dezake (943 860 462).


Eremuak (I)

Eusko Jaurlaritzako Kultura Sailak Kulturaren Euskal Planaren Ikus Arteen Mahaiaren eskakizunari erantzun ondoren, bidean jarritako esperientzia edo, agian, hobeto esanda, esperimentua da Eremuak.

Aspalditik ari da Euskal Herriko arte mundua erakundeei sarien eta diru-laguntzen ordez kultur politika zuzenagoa eta testuinguruarekin txertatuagoa izateko eskaera egiten. Aurreko legegintzaldian abiatu zen Eremuak izeneko ekimena, eta, oraingoan, modu lotsatian baina eraginkorrean, lan egiten hasi da.

Ideia sinplea bezain zaila da: artearen sarea egonkortuko luketen proiektuei bultzada ematea (printzipioz, ez bakarrik ekonomikoa), muga eperik gabe eta arte munduan izena duten profesionalez osatutako komisio batek baloratuta.

Eremuak-ekin ez dira arte plastiko eta ikus-entzunezkoen proiektuak diruz laguntzeko deialdiak desagertu, ezta Gure Artea saria ere, baina gauzak beste modu batera egiteko aukera martxan jarri nahi izan da; era ia esperimentalean (pentsatu nahi dut) froga egin ea horrelako zerbait Euskal Herriko erakunde guztietara zabal litekeen.

Aurreko asteko ostiralean eta zapatuan artearen inguruan lan egiten dugunok eta kezka duen jendea Artiumen bildu ginen, Eremuak berak deituta. Mintegiaren gaiak Artea eta politika publikoak izena zuen, eta bi asmo nahasi xamarrak zeudela iruditu zitzaidan: Eremuak bera aurkeztea —diruz lagundu dituen proiektuak eta ekimenaren zergatiak eta etorkizuna aztertzea—, eta bestalde, artea eta politika publikoen arteko harreman orokorragoa aztertzea.

Kritikatzeko moduko gauza asko egon arren, aurrerapen handia iruditzen zait politika kultural publikoetarako, diru-laguntzen sistema puskatzeko aukeraz hitz egitea. Eremuak-ek adituz osatutako komisioa baino gehiago izan behar du, baina urrats handia da, etengabe lan egiten ari den komisioari eustea eta egiten duen lana —eta akatsak— jendearen aurrean aurkeztea. Artiumen bildu ginenok Eremuak-eko komisioko kideekin eztabaida gehiago eta lan harreman handiagoa nahi genuen, baina oso interesgarria iruditu zitzaidan, komisio batek sektorearen aurrean —edo zati baten aurrean behintzat— «kontuak emateko» moduko zerbait egitea eta kultur politikaren inguruko hausnarketa sustatzea. Administrazio publikoko parte den komisio bat sektoreko jendearen aurrean ikusten nuen lehendabiziko aldia zen, eta ez da gutxi, gauzak dauden modura egonda.


Podcastak, boladan

AEBetan gorakada handia izan dute podcastek azkeneko urteetan. Euskal Herrian ere gero eta jarraitzaile gehiago dituzte. Askotariko audio edukiak noiznahi entzuteko aukera ematen dute. Ekoizleak dira edukiaren jabe, eta ez dute egon behar enpresa handi baten baldintzen menpe.


Marijaia erre?

Sua ongarri eta suntsigarri izan daiteke. Baita elementu sinboliko gisan ere. Aplikazio suntsigarrietara bildurik, suari lantegi brutalak agindu zaizkio. Garrantzitsuenak: 1) Infernua. Tortura eternoa. Giza adimenak asmatu duen izugarrikeriarik absurdoena. 2) Torturazko exekuzioak, gehi eskarmentu publikoak. Inkisizioa. Martiriak kristandadean eta erlijio eta kultura guztietan. 3) Purifikazioa. Gaizkintza moral batetik garbitzea, «purifikatzea», suaren eragin miragarriro efektibo bat izan da. Zigor-miraria, garbi esanda. Exhaustiboak izan gabe, horiek dira, munduko kultura zabaletan, suari esleitu zaizkion (eta berarekin praktikatu diren) eginkizun lazgarri ezagunenak.

Goazen orain izenburuari erantzutera. 1) Marijaia ez zen sortu, infernu absurdo bat merezi izateko. 2) Marijaia ez zen sortu, inkisizioaren erreketa publiko bat merezi izateko. 3) Jai alaien sinboloa den Marijaiak ez du ezer «purifikatu» beharrik, hain gutxi, erreketaren bidez. 5) Mariajaia ez da «gorpu» edo «hilotz» errausgai bat, suaren azken estutua jasan behar dezan. 6) Marijaia ez da, azkenik, zabor bat edo «jai-hondakin bat», kale-garbitzaileek astelehen goizean garbitzekoa, marmarka edo biraoka.

Ez nator protestan, ez inoren kontra. Soil-soilik iruditu nahi nuke alternatiba humanoago eta artistikoago bat bizi dezan Marijaiak urteroko amaieran. Adibidez, desagerpen fantastiko bat, antzezpen fantastiko batean. «Agur denoi! Banoa atsedena eta jaia konbinatzen diren galaxiara, hurrengo urtean alaiago eta indartsuago itzultzeko». Antzezpen erraza, ikusgarria. Eta, nola ez, haurrentzat liluragarria. Neuretzat ere, beharbada, ekarpentxo bat, datorren martxoaren 8rako. Esan beharrik ez dago Marijaiaz aipatutako guztia berdin-berdin aplika daitekeela beste panpina positibo eta sinbolo maitagarri guztientzat.


Yaiza Lazarok seigarren denboraldia beteko du Lointek Gernika Bizkaian

Pibot bizkaitarraren kontratu berritzea gaur jakitera eman du klubak. 23 urtegaz taldeko beteranetako bat da, eta haren berbetan, Gernika-Lumoko taldean egotea “etxean egotea” bezalakoa da. Hala, aurten EuroCup txapelketan estreinatzeko gogotsu dago Lointek Gernika Bizkaiako jokalaria.

“Oraindik gaztea naiz. Klubagaz hazi naiz, eta bost urte hauetako esperientziak taldean ekarpen gehiago egiteko lagunduko dit, bai eta jokalari berriei Gernika zer den erakusteko ere”, adierazi du Lazarok. Beste urte batez talde lehiakorra osatuko dutela argi dauka, eta urtero legez, kantxan “dena emango” dutela.

Yaiza Lazaro Eduardo Candina Gernika KESBeko presidenteagaz, Malosten. Argazkia: Gernika KESB.


Ingurumenaren ikuspegitik badiaren egoerak nabarmen egin du hobera

Anunciatako ikasleak, portuan, laginak hartzen.

Egoera hobea da, baina oraindik ere asko dago egiteko. Horixe Anunciatako ikasleek Azterkosta programaren barruan egin duten ikerketaren ondorio nagusia.

Pasaiako itsasertzaren 5 kilometro aztertu dituzte, 1992. urteaz geroztik Anunciatak urtero aztertzen dituen berberak: Antxoko kaiaren zati bat, eta San Pedron, bokalearen ondoan, Puntetako beste zati bat.

Horretarako hainbat irteera egin zituzten ikasleek azaroan, egoera tokian toki behatu eta gerora laborategian aztertu dituzten laginak hartzeko.

Tokian toki jasotako laginak, gerora, laborategian aztertzen dituzte.

Datu objektiboak eskuan, aurreko urteetako datuekin alderatu dituzte, bilakaera ikusteko, eta hortik ondorioak atera.

Orain, horiek guztiak erredaktatu eta txosten batean biltzen dihardute DBH3ko ikasleek, lana otsaila bukaerarako amaitzeko.

Eusko Jaurlaritzak kudeatzen du Azterkosta programa duela 26 urtetik, eta Anunciata hasieratik da programaren partaide.

Azterkosta Coastwach europar programaren euskal bertsioa da. Coastwach programa Irlandan sortu zuten, 1980. hamarkadaren buakeran, eta handik nazioartera zabaldu zen.


Jolasjazz kontzertu didaktikoagaz hasiko da barikuan Iurretako Musikaldia

San Migel elizan izango dira emanaldi bereziak. Saio bi egingo dituzte: 11:00etan lehenengoa, eta 15:00etan bigarrena. Jazz generoa ezagutarazteko propio sortutako emanaldiak izango dira, eta musikari ezagunek parte hartuko dute, Miguel Salvadorren gidaritzapean. Iurretako 500 ikasle inguru joango dira eskoletatik, baina ekitaldi irekia da. Jazzjolas kontzertuaz gain, Gehi Zazpi, 4KOTE eta Kherau taldeek bisitatuko dute Iurreta, Musikaldiaren baitan.

Miguel Salvador jazz musikari eta irakasleak prestatu du kontzertu didaktikorako taldea: Ana Begerano (Mocedades) izango da emanaldiko narratzailea eta abeslaria. Berekin batera izango dira Javier Alzola saxoa (besteak beste Fito & Fitipaldis taldekoa) Jon Piris kontrabaxua eta Hasier Oleaga bateria eta perkusioen arduradun. Jazza ezagutzeaz gain, musika tresna bakoitzaren baliabideak bertatik bertara ikusteko kontzertua eskainiko dute.

Datozen asteetarako, beste bi hitzordu ere badakartza Iurretako musika jaialdiak.

Datorren barikuan, azaroaren 13an, Gehi Zazpi eta 4KOTE talde emanaldia izango da, 19:00etan, Ibarretxe kultur etxean. Bolero ezagunen bertsioak eskainiko dituzte Durangoko Bartolome Ertzilla musika eskolan sortutako taldekoek. Hamabi abestiko errepertorioa dute prest, bestek beste, Bésame mucho, Contigo aprendí, edo Quizás, quizás, quizás kantak eskainiko dituzte, esaterako.

Amaitzeko, Kherau

Bizkaiko hainbat herritako musikariak elkartzetik sorturiko Kherau taldea izango da Iurretako 2015. urteko Musikaldia itxiko duena. Azaroaren 21ean eskainiko dute kontzertua, Ibarretxen. Euskal tradizioko doinu eta berbak sorkuntza berrien oinarri hartzen ditu boskoteak, eta instrumentu zerrenda luzea baliatzen dute: kutxa, djembea, perkusioak, baxua, txirula, alboka, gitarra, bouzuki irlandarra, mandolina eta trikitixa, kasurako.


2012ko Dakarra urtarrilaren 1ean hasiko da

Liman izango du helmuga hilabete bereko 15ean. Perun kezkatuta daude; probak basamortuan dauden 20 milio urte baino gehiagoko paleontologi aztarnei kalte egingo diela uste dute.

Urtarrilaren 1ean hasiko da 2012ko Dakarra, Argentinako Mar de Platan. Hilabete bereko 15en Limara helduko da. Guztira, 8.363 kilometro izango dira, horietatik 4.406 kronometratuta. Peruko hiriburuak estreinakoz hartuko du txapelketaren helmuga.

Perun kezkatuta daude. Probak basamortuan dauden 20 milio urte baino gehiagoko paleontologi aztarnei kalte egingo diela uste dute.


Harpideen argazkiek saria dute

Ana Esnaolak Galizan ateratako ilunabarraren argazki hau izan zen iazko saridunetako bat.

Hemen da dagoeneko GOIERRIKO HITZAk eta Fotoetxek elkarlanean antolatutako udako argazki lehiaketa. Aurtengoak hamaikagarren edizioa du. Gaur bertan ireki da lanak aurkezteko epea, eta harpideek abuztu eta irail osoa izango dute beren argazkiak bidaltzeko. Irailaren 30ean amaituko da epea.

GOIERRIKO HITZA egunkariko harpideei zuzendutako lehiaketa da eta harpide bakoitzak nahi adina argazki bidali ahal izango ditu. Parte hartzeko honako helbidera bidali behar dira argazkiak: goierri@hitza.eus. Jasotzen diren argazki guztiak goierri.hitza.eus webgunera igoko dira, eta irakurleek gustukoen dutena aukeratu ahal izango dute.

Hiru sari nagusi

Beasaingo Fotoetxe argazki dendak eta GOIERRIKO HITZA egunkariak elkarrekin antolatutako lehiaketaren barruan, hiru sari nagusi banatuko dira aurten. Fotoetxeko Jose Mari Telleria eta Lake Oiarbide izango dira epaimahaia osatuko dutenak, GOIERRIKO HITZAren lan taldeko kideekin batera. Fotoetxek bi sari emango ditu: lehena, Dibond euskarrian inprimatutako norberaren argazkia, 100×100 tamainakoa; eta, bestetik, Kappa euskarrian inprimatuta, 60×100 tamainan beste argazki bat, hori ere norberarena.

GOIERRIKO HITZAren sari nagusiak Arizkungo (Nafarroa) Etxezuria Etxea nekazal etxean bi lagunentzako egonaldia eta Beasaingo Rubiorena jatetxean bi lagunentzako otordua dira. Sarean boto gehien jasotzen dituzten sei argazkiek ere saria jasoko dute.

Urriaren hasieran emango dira jakitera saridunak.

ARGAZKI LEHIAKETA:

Oinarriak

· Parte hartzaileak. Goierriko Hitzaren harpideak.

· Epeak. Gaurtik irailaren 30era bitartean bidali daitezke argazkiak goierri@hitza.eus helbidera (harpide datuak eta kodeak zehaztu behar dira: izen-abizenak, telefonoa, helbidea, herria eta harpide kodea).

· Ebazpena. Urriaren hasieran jakinaraziko dira irabazleak.

Sariak

· Fotoetxe. Fotoetxe argazki dendak bi sari emango ditu: norberaren argazki bat 100×100 tamainan Dibond euskarrian; eta norberaren argazki bat 60×100 tamainan, Kappa euskarrian

· Goierriko Hitza. Egonaldi bat Arizkungo (Nafarroa) Etxezuria Etxea nekazal etxean, otordua Beasaingo Rubiorena jatetxean eta argazkia Hitzaren egutegian argitaratzea.

· Sarean. Sei argazki bozkatuenentzat argazki handitzea opari.


800 lagunentzat patatak errioxar erara prestatzen ari dira Idiazabalen

Ziekoko ordezkariak patatak errioxar erara prestatzen, Idiazabalen

Goiza goibel esnatu bada ere, negu giroari aurre egin diote Idiazabalen. San Blas jaien baitan gaur Arabako Errioxako Ziekoko herriaren festa ospatzen ari dira plazan jarri duten karpan. Ziekoko delegazioko kideak patatak errioxar erara prestatzen ari da, 800 razioa egingo dituztela aurreratu dute, eta patatekin batera hirugiharra ere banatuko dutela. Bazkaria 12:00etan izango da, 600 eta 800 lagun inguru elkartzea espero dute.

Gaurko egitaraua:

15:00. XIII. Goitibehera txapelketa IGAk antolatuta

17:30. Eskuzko pilota partida profesionalak Igarondo pilotalekuan. BerasaluzeII-Albisu//Bengoetxea VI-Ladis Galarza eta Aritz Lasa-Cecilio//Jaunarena-Pascual

18:30-22:00. Skandalue elektrotxaranga

23:00. Kontzertuak Gaztetxean


Kimikoen sirena aktibatuko da gaur

Istripu kimikoen simulakroa egingo dute gaur, Hernanin; eta horregatik, istripu horiek iragartzeko herrian dauden alerta-sirenak aktibatuko dituzte, eguerdiko 12:00etan.


KINGSTON HIRIA: Binilo Merkeak (eta debaldekoak…)

Bai, azkenaldian, betiko moduan Bilboko merkadilloetatik ibili gara binilo bila eta aurkitu ditugu batzuk. Gaurkoan Manu Dibango, De La Soul, Run DMC, James Brown eta “Ride The Rhythm” dancehall bilduma ekarri ditugu gurera. Horretaz aparte, Kafe Antzokian debalde lortu ditugun Eddie “Tan Tan” Thornton eta Kitty, Daisy and Lewis-enak ere ekarri ditugu. Musika afrikarra, Hip-Hop, Soul, Dancehall, Reggae, Ska… KINGSTON HIRIA, AZALA BAINO ARIMA!! !

DESKARGATU (nahi badozu…)


Bilboko Guggenheim museoaren eragina aztertuz hasi da Chicagoko (AEB) Unibertsitatean Koldo Mitxelena katedra.


Garikoitz Aspiazu ustezko etakideak uko egin dio epaiketan deklaratzeari. Lehen aldiz ari dira Espainian epaitzen


San Fermin torneoa, gaur, zuzenean, ETB1en eta eitb.eus-en

Frantziako Tourraren zazpigarren etaparekin bat egingo dute zuzenean 14:40tik aurrera.

Gaur, Iruñeko Labrit pilotalekuko jaialdia eskainiko du Euskal Telebistak, zuzenean, 22:15etik aurrera. Rico IV-Untoria eta Gorka-Pascual bikoteen arteko atariko partidaren ostean, San Fermin torneoko neurketa jokatuko dute Berasaluze II-Beroiz eta Ezkurdia-Barriola bikoteek. Hirugarrenean, berriz, Titin III-Tolosa eta Arretxe II-Apraiz izango dira nor baino nor gehiago. Xabier Euzkitzek eta Josean Tolosak egingo dute partida horien gaineko kontakizuna, zuzenean, ETB1en eta eitb.eus webgunean.

Frantziako Tourraren 7. etapa

Egunero bezala, Frantziako Tourrarekin bat egingo du Euskal Telebistak 14:40tik aurrera. Gaurko etapa zazpigarrena izango da, Epernay eta Nancy udalerrien arteko 233 kilometroko ibilbide laua. Nancyko iritsierak bi igoera txiki ditu, helmugatik 5 kilometrora, txirrindulari azkarrei gauzak zailtzeko aproposak. Fermin Aramendik, Xabier Usabiagak eta Pedro Mari Goikoetxeak egingo dute emanaldiaren gaineko kontakizuna, zuzenean, ETB1en eta eitb.eus webgunean.

Oscar de la Hoya, 'Boxeo Izarrak' saioan

00:45etik aurrera ETB1en ikusgai izango den 'Boxeo Izarrak' saioko protagonista Oscar de la Hoya izango da. Floyd Mayweatherren aurka jokatutako borroka baten xehetasunak ekarriko dizkigute Pedro Mari Goikoetxeak eta Manu Maritxalarrek.


Mendia: 'Ona litzateke Madrilgo exekutiban Euskadiko ahots bat izatea'

Hala ere, idazkari nagusi aukeratzen badute, Pedro Sánchez PSOEko agintari berriarekin "harreman zuzena" izango duela esan du, "hemen ditugun kezkak eta kexak berari zuzenean planteatzeko".

Idoia Mendia PSE-EEko idazkari nagusi berria izateko hautagaiak esan du "garrantzitsua" litzatekeela PSOE berriaren exekutiban Euskadiko "ahots bat izatea" eta, horren harian, Patxi Lopez "aktibo politiko oso garrantzitsua" dela azpimarratu du.

Hala ere, Euskadi Irratiari eskainitako elkarrizketan, Mendiak esan du idazkari nagusi aukeratzen badute, Pedro Sánchez PSOEko agintari berriarekin "harreman zuzena" izango duela, hemen ditugun kezkak eta kexak berari zuzenean planteatzeko".

Asteburuan Pedro Sanchez aukeratzeko egingo duten biltzarrari begira, Mendiak nabarmendu du PSOEk bere exekutiba berriarekin asmatzen baldin badu "denontzat ona" izango dela, alderdi sozialista baita, horren hitzetan, "erantzunak eman dituen alderdi bakarra".

Bestalde, PSE-EEko Idazkaritzarako hautagai gehiago izango diren ez dakiela esan du Idoia Mendiak. Irailaren 5era arte abalak aurkezteko epea izango dutela gogoratu du eta, hortaz, tartea badagoela nabarmendu du. "Hala ere, ez dut pauso hori emateko borondatea duen inor ezagutzen", azpimarratu du.

Hemendik aurrera, erronkarik nagusiena "militanteen konfiantza" lortzea izango dela goraipatu du. "Horretan nago orain, eta iraila iritsi bitartean denekin izango naiz, alderdiari eta politikari buruz ditudan ideiak azaltzeko".

PSE-EEko idazkari nagusi aukeratzen badute, exekutiba murritzagoa sortuko du Mendiak, "operatiboak izateko laburragoa izan behar baita". Hala ere, ez du exekutiba berri horren kide kopururik aurreratu nahi izan.

Bestalde, Rajoyri Konstituzioaren erreforma martxan jartzea "berehala”"eskatu nahi diotela baieztatu du Mendiak. "Beste 30 urterako epe bat lortu nahi badugu, nahitaezkoa da garaiz eta lasaitasunez egitea. Pixka bat berandu gabiltza dagoeneko", esan du.

Bateragune auzia

Arnaldo Otegi espetxean mantentzeko Auzitegi Konstituzionalaren erabakiaz, hasieratik auzia ez dela "baketsua" izan adierazi du. "Ez hasierako auzia, ez epaia, ezta helegiteak ere", gaineratu du. "Egin zen momentuan, gizarteak ez zuen oso ondo ulertu, eta orain hori gehiago nabarmendu da".

Hala ere, Otegi kalean egon beharko litzatekeen galdetuta, Mendiak azpimarratu du horretarako "gizarteratze prozesua" hasita eduki beharko lukeela, "eta ez dakit Otegi eta gainontzekoen egoera hori den ala ez".

Autogobernua

Autogobernuari buruz, Urkulluren "presa" ez duela ulertzen adierazi du. "Klabe politikoan bakarrik ulertu dezaket; EAJ lehia batean dabil Bildurekin, eta lehendakariaren eskariak lehia horri erantzuten diola uste dut", azaldu du.

Legebiltzarrean autogobernua sakontzeko martxan den lantaldeari buruz, PSEk ez dituela "marko legalak" gaindituko berretsi du Mendiak. "Gure agertokia Katalunian dagoena izango bada, ez naiz horretan egongo", azpimarratu du.


Beharrezko puntuak eskuratu dituzte

Espainiako Ligako Hirugarren Mailako gizonek 1 eta 0 irabazi diote Alaves B taldeari. Hil ala biziko hiru puntuak eskuratu dituzte etxean, eta lanean jarraituko dute, orain artean bezala.

Lehortearen ostean, iritsi zaio uzta jasotzeko garaia Lagun Onaken Espainiako Ligako Hirugarren Mailako taldeari. Izan ere, atzo, larunbata, 1 eta 0 irabazi zion Alaves B talde arabarrari, etxean. Garmendipen jokatutako partidua oso gogorra izan zen, batik bat, lehen zatian. Etxekoek asko sufritu zuten, baina berdinketari eusteko gai izan ziren.

Bigarren zatian, berriz, indartsu atera ziren zelaira azpeitiarrak. Joko ona egin zuten eta aukera politak sortu zituzten. Bide horri jarraiki iritsi zen gola, Alex Aizpuru Kaxerok sartua. Partidua amaitzeko hamar minuturen faltan aurreratu ziren Lagun Onakeko gizonak, eta horrela amaitu zen norgehiagoka: 1 eta 0.

Jubenilek ere irabazi

Athleticen aurka 0 eta 1 irabazi zuten atzo, larunbata, Nazional Mailako Jubenilek, Lezaman. Ustekabeko emaitza izan zen atzokoa Gipuzkoa osoarentzat, eta Lagun Onakeko taldeak, harro, hiru puntuak ekarri zituen etxera. Partidu serioa jokatu zuten Bizkaian, eta Xuban Peña entrenatzailearen arabera, defentzan "lan ona" egin zuten; erasoan, berriz, "asmatzea" lortu zuten. Beraz, "urrezko hiru puntu" eskuratu zituen taldeak kanpoan, entrenatzailearen hitzetan.

Peñak nabarmendu du atzoko partidua ez zela nolanahikoa; izan ere, "selekzio baten aurka" jokatu zuten azpeitiarrek: "Jokalari oso onak zituzten, eta, agian, beraiek gidatu zuten partidua, baina guk gure lana egin genuen, gure aukerak sortu genituen, eta ondo irten zaigu". Gola Iñaki Bastida jokalariak sartu zuen, Andoni Peñagarikanoren paseari esker, 59. minutuan.

Entrenatzaileak jokalari guztien lana goraipatu du, eta adierazi du "motibazio igoera" honekin eta taldeak duen "lanerako gogoarekin", lanean serio jarraitu behar dutela, oraindik denboraldia hasi besterik ez baita egin.


Arkupeak elkarteko 90 bazkide Benidormera joan dira

Gaur abiatu dira eta urriaren 9an itzuliko dira, 13 egun igaroko dituzte oporretan

Arkupeak jubilatuen elkarteko 90 bazkide Benidorm-era iritsi dira gaur, hamahiru egunez bertako kostaldeaz eta eguraldi onaz gozatzeko asmoz. Aste honetako irteeraz gain, datorren hilean ere badute zer eginik. Urriaren 13an bazkidearen eguna ospatuko dute eta 25ean Lodosa eta Lizarrara irteera eginen dute.

Azken hilabeteetan Arantzazu, Paris eta Lezon egon ostean, Bernidormera joan dira gaur Arkupeak jubilatuen elkartekoak. 90 bazkide joan dira eta urriaren 9an itzuliko dira, hamahiru egunez Benidormeko kostaldean ibili ondoren. Bidaia honetatik itzultzen direnean, ospakizun eta irteera gehiago izanen dituzte esperoan. Urriaren 13an bazkidearen eguna ospatuko dute, 85 urte eta urrezko ezteiak betetzen dituztenei omenaldia eginen diete. Goizeko hamaika terdietan Doneztebeko elizako meza nagusira joanen dira eta mezaren ondoren banatuko zaizkie opariak omendutakoei. Bazkariaren txanda izanen da jarraian, dantzaldiarekin amaitzeko.

Eta urriaren hondarrean, 25ean hain zuzen, Lodosa eta Lizarrara irteera eginen dute. Lodosako kontserba enpresa batera joanen dira lantegia, txanpinonerak eta ikatz begetalaz piparra erretzen dituzten labeak ikusi eta produktuak gero zuritu eta latetan nola sartzen dituzten ikusteko. Lizarrako merkatua ere bisitatuko dute eta ondoren Venta Larrion jatetxera joanen dira bazkaltzera.


Tren zerbitzu gehiago bihar, Tolosara joateko

Kilometroak izango dira bihar Tolosan eta Renfek tren gehiago jarriko ditu bertara joateko eta bertatik itzultzeko. Hori horrela, 15 eta 20 minuturo izango dira trenak 09:00etatik 13:00ak arte, eta 18:00etatik 22:00ak arte.


Iazko etenaldiaren ostean aurten berriz egingo dute Armen Alardea ekainean

Iazko etenaldia eta gero, Armen Alardea berreskuratuko dute aurten Legazpin. Ohi bezala, San Joan bezperan izango da, ekainaren 23an. Udalak bala gabeko 25 eskopeta erosi ditu, eta horrela irtenbidea eman nahi izan dio iaz gisa honetako ekitaldi guztietan ezarritako neurri zorrotzei.

Herritar talde batek sustatuta eta udalaren babesarekin 1994tik urtero egin da Armen Alardea Legazpin. Iaz, armak erabiltzen diren ekitaldi guztietarako neurriak zorroztu zituzten, eta azken orduan bertan behera utzi behar izan zuten ekitaldia. Izan ere, neurri hauek eskopeta eramango duen pertsona oro arma lizentzia edukitzea derrigortzen du eta gainerakoak bala gabeko eskopetak erabiltzea. Legazpin ordea, alardean ateratzen zirenen herenak zuen soilik beharrezko baimena.

Izen ematea apirilaren 15an

Aurtengo alardeari begira udalak bala gabeko eskopetak eskuratzeko konpromisoa hartu zuen iaz, eta hitz emandakoa beteta, mota honetako 25 eskopeta eskuratu ditu. Horiei, Antzuolako alarde batzordeak legazpiarrei utziko dizkien 32 eskopetak, eta arma lizentzia dutenek aterako dituztenak gehitu behar zaizkie. Udaletik adierazi dutenez, helburua alarde txukun bat egitea da, eta datorren urterako eskopeta gehiago eskuratzeko konpromisoa berretsi du.

Alardean parte hartu nahi dutenek aldez aurretik izena eman beharko dute. Apirilaren 15ean irekiko da horretarako epea, eta kultur etxean, zein udaletxean egin ahal izango da izen ematea. Jakitera eman dutenez, erabiltzeko dauden bala gabeko eskopeten kopurua mugatua denez, izen emate ordena hartuko da kontutan. Lizentzia duten pertsonek, aldiz, euren agiriak aurkeztu beharko dituzte aipatutako lekuetan. Amaitzeko, aurten eskopetari aritzeko gutxieneko adina 16 urtetan ezarri duela eman du jakitera Legazpiko Udalak.


Salaketa Koxkako zuzendaritzako lau kideri, dirua desbideratzeagatik

Arrisku kapitaleko enpresa bateko kideek 10 milioi euro desbideratu zituztela uste dute.

Koxka enpresako langile batzordeak, 178 langileren babesarekin, salaketa jarri du lantegiko zuzendaritzako lau kideren kontra 10 milioi euro desbideratzea egotzita.

Javier Elizari Koxkaren enpresa batzordeko presidenteak azaldu duenez, AIAC AEBko arrisku kapitaleko enpresarekin, lantegiaren jabearekin, lotutako lau pertsonen kontrakoa da salaketa, aipatu dirutza gastu pertsonaletarako edo merkataritza operazio "irregularretarako" erabili zutelakoan.

Hotz industrialaren sektorean lan egiten duen enpresa hau hartzekodunen konkurtsoan dago sartuta eta langile batzordeak aurten aurkitu ditu "dirutza handien mugimenduak", Elizariren esanetan 10 milioi euroraino iritsi direnak.

Besteak beste, Koxkako langilea ez zen pertsona baten ugalkortasun tratamendua ordaindu omen zen diru horrekin, eta 2013ko azaroan 26.000 euro gastatu zituzten asteburu batean Alpeetan, "guri % 20ko soldata murrizketa proposatu zigutenean".


Sol hustu eta 18 sumindu atxilotu ditu Poliziak

Poliziak Puerta del Sol hustu du baimendutako kontzentrazioaren ostean gelditu den sumindu talde bat gelditzen zenean.

18 lagun atxilotu dituzte Madrileko Puerta del Solen Poliziak goizaldeko 05:00etan plaza hustu duenean.

Ez da istilurik egon Espainiako hirietan deituriko kontzentrazioetan, hala ere, Madrilen, Poliziak plaza hustu duenean, lau polizia arin zauritu dira.

Plazara joateko sarbide guztiak kontrolatu ditu Poliziak eta bertara sartu nahi zutenei identifikazioa eskatu diete. Gainera, batzuei isunak jarri dizkiete eta horietako batzuk atxilotu egin dituzte.

Madrileko Gobernuaren ordezkaritzak baimendutako manifestazioen osteansuminduen talde bat gelditu da eta Poliziak aterarazi egin die.

200 lagun inguru gelditu dira Puerta del Solen eta azkenik, 05:00etan, Poliziaren 30 furgoneta inguru iritsi dira eta plaza hustu egin dute.

Polizia Nazionalak berretsi du ez dela kanpaldirik egon Espainiako hirietan.

Suminduek, hala ere, arratsaldean bueltatzeko deialdia egin dute sare sozialen bitartez.

Milaka lagun atera dira kalera urteurrena ospatzera

Bartzelonan jende andana bildu da. Antolatzaileen arabera, 22.000 'sumindu' inguru bildu dira bertan. Generalitatek zabaldu duenez, jai giroa izan da nagusi eta ez da Polizia agente anitz izan.

Bilbon, "Ekin dezagun!" lelopean 2.000 'sumindu' inguru bildu dira. Aparteko gertaerarik izan ez dituen martxa amaitu ostean, protesta deitu dituztenek agiri bat irakurri dute eta bertan "ekonomia jasangarriaren eta lan duinaren" alde egin dute.


Eteneta Elkartearen egoitzako suteak du ez kalte larririk eragin

Urnietako Etenetako Elkarteko sutea dela eta Idazabal kaleko 5. zenbakian bizi diren 37 bizilagun etxetik aterarazi dituzte gaur goizaldean (etxabe horretan dago elkartearen egoitza) Eusko Jaurlaritzako Barne-sailetik jakinarazi dutenez, goizeko lauetarako minutu batzuk falta zirela hasi da hotz-kamera baten ondoan eta paper mordo bat lekuraino iritsi da berehalakoan. Horrek ke kopuru handia sortu du bertaratu diren Donostiako su-hiltzaileen esanetan. Hori dela eta Ertzantzak etxeko biztanlean kaleratzeko erabakia hartu du. Hala eta guztiz ere suhiltzaileek berahala menderatu dute sutea eta ez da izan kalte larririk elkarte barruan. Kanpoan ez da izan inongo kalterik. Sua itzalitakoan bizilagunak berriro etxera itzuli dira.


Jon Salsamendi: 'Bi estropada irabaztea neuri ere arrotza egiten zait'

Oriok irabazi ditu asteburuko bi estropadak Bilbon eta Zierbenan.

Oriok irabazi ditu asteburuko bi estropadak Bilbon eta Zierbenan. Jon Salsamendi prestatzailearekin hitz egin dugu 'Hiru Erregeen Mahaia'n.


Tomasen tristura lagunak joatean

Ricardo Alcántara ::Tomas eta guraize magikoak

Ibaizabal

orrialdeak ::46

prezioa ::8.10€

Ricardo Alcántara uruguaiarrak bost urtetik aurrerako haurrentzat idatzitako Tomas eta guraize magikoak ipuinean maite ditugunak galtzeak eragiten digun tristura gainditzeko ditugun aukerak azaldu ditu. Duela urte askotxotik Bartzelonan bizi den idazle honen kontakizuna Iñaki Zubeldiak euskaratu du, eta Gustik egindako marrazki koloretsu bezain esanguratsuekin apainduta agertzen da. Protagonista Tomas da, bere lagunekin egotea izugarri gustatzen zaion egurrezko panpina. Hiru lagun min ditu Tomasek, eta ia egun osoa elkarrekin ibiltzen dira, etengabe jolasean. Baina halako batean horietako bik bidaia bat egitea erabakiko dute, eta geroztik Tomas goibel dago. Ez du aldamenean duen lagunarekin jolastu ere egin nahi. Baina adiskide horrek alaitasuna berreskuratzeko era erakusten dio, eta orduan...


Deportivoren arnasaldia, Realaren kontura

Realak azken minutuetan susperraldia izan badu ere, ezin izan du partida irauli Coruñan


Adunako Udalaren adierazpena Aberri Egunaren harira

Adunako Udalak igandean herritarrei balkoietan ikurriña jartzearen deia luzatzen die, baita 12:30ean miunutuko isilunean parte hartzea beren hurbilekoak galdu dituzten familiei.

Igandean ospatuko dugun aurtengo Aberri Eguna egoera oso berezian datorkigu, konfinamendu betean aurkitzen da euskal jendartea eta honezkero Euskal Herriaren luze zabalean bere arrastorik gordinena ezagutzeko parada eduki dugu gaitza bitarteko zendu diren mila inguru herritarrengan eta gaitzak jota dauden milaka horiengan . Mundu mailako krisi humanitario honek, sanitarioak diren ondorioez gain alor ezberdinetan izango dituenak aurre ikustezinak zaizkigu, edonolaz ere, aurrerantzean gure bizimodu eta ohituretan eragingo dituen aldaketek, batik bat politika alorrean orain arteko egiteko moduetan ere aldaketak eragitea espero dugu.

Ama lurraren jasangarritasuna eta gizaki ororen bizitza duina eta zoriontasuna ere mundo mailako lehentasun bilakatu behar honen baitan ulertzen dugu gure aberriak hartu behar duen itxura. Euskal Herria munduak zazpi lurralde hauetan hartzen duen izena da eta inoiz baino beharrezkoagoa Euskal Herriaren aitortza defendatzen

dugunon aldetik oraindik aitortu gabeko herri txiki honek munduan jokatuko duen papera zein izan behar den hausnartzea; nazioa aitortzea ez da soilik esparru politikoan gauzatu beharreko helburua, nazio izaera gero eta gehiago lotzen da komunitate garapenarekin eta honen jasangarritasunarekin, autoeraketa eta dinamika sozial

eraldatzaileen arteko lankidetzarekin, nortasuna eta aniztasuna bateratzearekin. Eskubide oinarrizkoen bermea, pertsonen arteko berdintasuna eta elkarrenganako errespetua sustatzen dituen komunitatea da nazio eraikuntzaren oinarria. Eskubide oinarrizkoen bermea, pertsonen arteko berdintasuna eta elkarrenganako errespetua sustatzen dituen komunitatea aldarrikatu nahi dugu 2020ko Aberri Egun berezian.

Erabaki guneak zenbat eta erabakiak gauzatu beharko diren lurraldeetatik hurbilago egon orduan eta eraginkortasun handiagoz erantzuten zaie egoera zailei. Zer izan behar garen erabaki nahi dugun bezala, gure aldameneko herrialdeekin izan beharreko harremanak erabaki nahi dugun bezala, krisi honetatik nola atera eta utziko dituen ondorio lazgarriei erantzuteko ahalmen politikoa ere aldarrikatzen dugu. Bat egiten dugu herri honen sen demokratikoarekin.

Elkarlanean aritzeko garaia da, batera, auzolanean aritzeko garaia. Pasarte ilun hori atzean utzi eta gure herriarentzat eta herritarrentzat etorkizun hobe bat xede lanean hasteko prestutasun osoa gordetzen dugu.

Adunako Udalak:

Adierazten du doluminak helarazten dizkiela senitartean edo lagunartean galera pertsonalak izan dituzten herritarrei.

Eskertza mezua helarazten die osasun eta zaintza arloko langileei eta egoera honetan beren onena ematen dabiltzan herritar guztiei.

Eta dei egiten die herritarrei...

12:30ean minutu bateko isiluneaz dolua parteka dezaten krisi honetan beren hurbilekoak galdu dituzten eta nahi bezala agurtu ezin izan diren ehunka familiekin.

Ikurriñak jarri dezaten etxeetako balkoietan.

Eta beste zenbait eragilek Aberri Egunerako deitutako ekimenetan parte hartzera.


Maite Maiora, munduko txapeldun

MENDI LASTERKETAK. Maite Maiorak Skyrunning federazioak antolaturiko munduko mendi-maratoi txapelketa irabazi zuen atzo, Aiguestortesen (Katalunia). Maiorak 4.42.15eko marka egin zuen, Azara Garcia bigarren sailkatuak baino 1.49 gutxiago. Oihana Kortazar, berriz, bosgarren izan zen (4.57.36). Maiorak asteburu bikaina biribildu du, iragan ostiralean hirugarren izan baitzen kilometro bertikalean.

Gizonezkoetan, bestalde, Javi Dominguez izan zen euskal parte hartzailerik onena. Hirugarren izan zen 105 kilometroko proban, 13.38ko marka eginda. Azken kilometroan buruz buruko lehia izan zuen Manuel Anguitarekin. Luis Alberto Hernandez izan zen txapeldun (12,53.02).


Murrizketen kontra, batzarra

Aurrekontu parte-hartzaile eta sozialen aldeko herri ekimenak larunbatean Iruñean manifestazioa deitu du. Nafarroako Gobernuak heldu den urteko aurrekontuetan egin nahi dituen murrizketak salatu nahi ditu ekimenak. Manifestazio hori prestatzeko gaurkoan asanblada dago deituta Altsasun. Gure Etxea eraikinean izanen da, 19:00etan bertara joateko deialdia egin dute. Bestalde, larunbatean, manifestazioaren deitzaileek sakandarrak Iruñera auto-karabanan joateko dei egin diete. Auto ilara 15:00etan abiatuko da Altsasutik eta herriz-herriko bidea eginen du Iruñera iritsi arte. Cuatro Vientos-en geldituko dira gero, jende zutabe bat handik oinez Antoniutti parkera joateko, han hasiko baita manifestazioa.


Bigarren eta bosgarren postuak Bleden

Esloveniako Bled lakuan jokatu da asteburuan, maiatzaren 9an eta 10ean, World Rowing Cup izeneko txapelketa

World Rowing Cup izeneko txapelketaren lehen jardunaldia jokatu da pasa den asteburuan, maiatzaren 9an eta 10ean, Esloveniako Bled lakuan. Larunbatean jokatu ziren sailkapen estropadak eta Orio AEko arraunlariak zituzten bi ontzi sailkatu ziren igandeko A finalera.

Igandean, Ander Zabala eta Imanol Garmendiak zilarra lortu zuten pisu arineko bikoan. Txinatarren atzetik sartu ziren, 26 ehunekotara. 6:42.05eko denbora egin zuten. Jon Carazok bosgarren egin zuen Biko Absolutuan, 6:49.01eko denborarekin.

Bled-en eta Bordelen garaile

Bi nazioarteko estropada jokatu dira asteburuan. Bled-en bertan izan zen lehena, Munduko Txapelketaren aurretik, maiatzaren 8an. Imanol Garmendia eta Ander Zabalak garaipena lortu zuten Pisu Arineko Bikoaren kategorian.

Bordelen ere garaipena lortu zuten Orio AEko arraunlariek, igandean jokatu zen Nazioarteko estropadan. Hamaika zortzikok parte hartu zuten estropadan; goizean kanporaketak jokatu ziren eta arratsaldean finala. Oriotarrek irabazi zuten estropada hori ere.

Trainerillak Getarian

Aulki finkoan, trainerilla estropadak jokatu ziren Getarian, larunbatean eta igandean. Gipuzkoako Trainerilla Ligako estropadan, laugarren egin zuten emakumezko absolutuen A ontziak larunbatean, 15:58.64ko denborarekin, eta zazpigarren B ontziak, 16:23,37rekin. Igandeko estropadan hirugarren egin zuten, 16:00.36ko denborarekin.


Larunbatean baserritarren azoka Sarasate pasealekuan

EHNEko Bizilur taldeko abeltzain eta nekazariek urtaro bakoitzeko azoka bat eginen dute Iruñean garaian garaiko produktuak eskaintzeko.

Urtean zehar Iruñeak izanen dituen baserritarren azokak aurkeztu ditu gaur EHNE-Euskal Herriko Nekazarien Elkarteak. Iruñeko udalak emandako baimenari esker, baserritarrek urtaro bakoitzeko produktuak ekarriko dituzte Sarasate pasealekuan ezarriko diren merkatu ezberdinetan. Horren berri eman dute gaur Patricia Perales, Iruñeko udalaren Tokiko Ekonomia Iraunkorreko zinegotziak eta Imanol Ibero, EHNE-Nafarroako presidenteak. Iruñean elikadura burujabetza lortzeko bidean, bitartekaririk gabe bertako produktuak era zuzenean eta prezio duin batean helaraztea da EHNEren helburua.

Larunbat honetan, apirilak 1, goizeko 10:00etatik 14:00etara udaberriko baserritarren lehendabiziko azoka eginen da Sarasate pasealekuan. Hogei postu izanen ditu lehendabiziko merkatu honek. Besteak beste, esnekiak, gaztak, ardoa, ogia, olioa, karakolak, haragia, eztia edota xaboiak, kremak eta loreak erosteko aukera izanen da.

EHNEko Bizilur elkarteak bultzatutako ekimen honen helburua “herri bakoitzak zer ekoiztu, nola eta zer jan nahi duen erabakitzeko eskubidea bermatzea” da. Honekin batera EHNEk eskaera bat egin dio administrazioari: “Bide horretan, ezinbestekoa da nekazari eta abeltzainek ekoizten dituzten elikagaiak eta produktuak herritarrei modu zuzenean helarazteko aukerak zabaltzeko zenbait aldaketa bultzatzea. Baserritarrek euren etxeetan produktuak eraldatu ahal izateko arautegi higieniko sanitarioak malgutzea beharrezkoa da, izan ere, ez da bidezkoa, esaterako, famili ereduko gaztandegi txiki batek milaka gazta ekoizten dituen industria baten arautegi berdina bete behar izatea. Hala, erakundeei salmenta zuzenari bultzada emateko legedian egin beharreko aldaketak egin ditzatela.”

Kontsumo taldeak

2017an Iruñean eginen diren lau baserritarren azokekin batera, kontsumitzaileek eta hiritarrek egunero bertako produktuak kontsumitu ahal izateko EHNEko Bizilur taldeak kontsumo taldeak abiatu zituen duela zenbait urte. Egun, hogei familia inguru dira asteartero bertako produktuekin osatutako saskiak jasotzen dituztenak. Saski hauetan kontsumitzaileek garaian garaiko barazki eta jakiak eskuratzen dituzte modu zuzenean. Gainera, www.ehne.eus/bizilur webgunearen bitartez saskietan bestelako produktuak ere jasotzeko eskaera egin dezakete. Besteak beste, behi edo zaldi haragia, olioa, arrautzak, esnekiak, pastak, zukuak, kontserbak, eztia eta karakolak besteak beste, eskatzeko aukera dute. Internet bidezko eskaera hauek ostirala aurretik egin behar dituzte, asteartean EHNEk Iruñean duen bulegoan jaso ahal izateko.

Bi tamainetako saskiak prestatzen ditu EHNEko Bizilur elkarteak. Batetik, saski txikiak (2 edo 3 pertsonarentzako egokiak) eta bestetik saski handiak (etxean 4 kide edo gehiago direnentzako). Txikiak hilabetean 35€ko prezio du eta handiak 50€.

Imanol Iber, EHNEko Nafarroako presideneta eta Patri Perales Iruñeko Udalaren Tokiko Ekonomia Iraunkorreko zinegotzia merkatuaren aurkezpenean.


Inaxio Uria gogoratu dute ETAk hil eta bost urtera


Aurreneko tailer irekia gaur, harrobiko aisialdi gunea diseinatzen hasteko

Santa Barbarako harrobiko hustutze lanak bukatuta, fase berri bati eman zion hasiera Hernaniko Udalak: erabakitzea nolakoa izango den bertan egingo den aisialdi gunea.

Horretarako, SB Harrobira! partehartze prozesua jarri dute martxan, eta lau tailer egingo dituzte, irailean eta urrian zehar, herritar guztiei irekita. Gaur bertan izango da aurreneko saioa, Biterin, arratsaldeko 19:00etan hasita. Bertan, harrobiko egoeraren eta mugen berri emango dute.

Deituko duten bigarren saioan, berriz, harrobiaren erabilera posibleak proposatuko dituzte, eta bideragarriak diren hausnartuko dute; eta aldiz, partehartze prozesuaren azkeneko bi tailerrak, erabakitzeko izango dira.

Gerora, azaroan osatuko dute behin betiko txostena, eta emango dituzte beharrezko pausoak, erabakiak gauzatzeko.

Herritar guztiei luzatu die gonbitea Udalak, tailerretara gerturatu eta parte hartzeko: «helburua da herritarrek eta elkarteek partehartze aktiboa izatea prozesuan, eta kolektibo guztien interesak eta ideiak izango dira ongietorriak», animatu dituzte.


Udalak 71 kontratazio abian jarri ditu langabezian dauden 45 urtetik gorako pertsonentzat


Lehen euskal gobernuaren 80. urteurrena izan dute gogoan

1936. urteko urriaren 7an sortu zen lehen euskal gobernua gogora ekartzeko ekitaldia egin dute gaur Gernika-Lumoko Batzar Etxean. Iñigo Urkullu lehendakaria, Bizkaiko Ahaldun Nagusi Unai Rementeria, Batzar Nagusietako presidente Ana Otadui eta Gernika-Lumoko alkate Jose Mari Gorroño han dira, Jaurlaritzako sailburuak lagunduta.

Gaur 80 urte izendatu zuten Jose Antonio Agirre lehendakari izan zuen lehen euskal gobernua. Sorreraren 75. urteurrenean ere ekitaldi berezia agin zuten Gernika-Lumon, Patxi Lopez (PSE) lehendakari zela. Halaber, Gernikan izan dira gaur lehenengo Eusko Jaurlaritzako eta erbesteko Eusko Jaurlaritzako kideen senitartekoak; lehen eta bigarren Eusko Kontseilu Nagusiko kideak; lehendakari ohiak; exekutiboetako kide ohiak; Eusko Legebiltzarraren ordezkariak; egungo diputatu nagusiak eta Batzar Nagusien arduradunak; eta hiru hiriburuetako, Gernika-Lumoko, Getxoko (Agirre lehendakaria bertako alkate izan zen) eta Turtziozeko (erbestera joan aurretik Jaurlaritzak bertan egin zuen azken bilera) alkateak. Legebiltzarrean ordezkaritza lortu duten alderdi politikoetako ordezkariak ere izan dira bertan.

Lehenengo Eusko Jaurlaritza eratu zeneko 80. urteurreneko ospakizunekin amaitu dira Retrato de lo que somos, Gure izaeraren ispilu goiburuarekin urtean zehar efemeride hau ospatzeko antolatu diren ekimenak. Gaur, Gernikako Batzar Etxean bilduta, Gernikako arbolaren aurrean makila eskuan hartuta argazkia atera dute Urkullu lehendakariak eta bere karguan aurretik egon diren lehendakari ohiek. Gaudeamus abesbatzak Mikel Laboaren “Gernika” bertsioa abestu du, kroniken arabera, Agirre lehendakariak bere kargua hartzean entzuten ziren tiroak eta frontearen hurbiltasuna oroitzen dituena.

Ekitaldia Agirre lehendakariaren eta bere emazte Mari Zabalaren papera egin duten bi aktorek bideratu dute, eta Kukai dantza-taldearen eta Donostiako Orfeoiaren emanaldiek zein Kirmen Uribe idazlearen eta Xabi San Sebastian musikariaren saioak ere bete dute gaur goizeko egitaraua. Iñigo Urkulluren hitzaldiak eman dio amaiera ekitaldiari, eta bertan lehenengo Eusko Jaurlaritzaren eta Agirre lehendakariaren lana azpimarratu du. Urkulluren esanetan, lehenengo Exekutiboa eratzea “funtsezko unea izan zen historian”, eta gogoratu du une hura izan zela hasiera eta “euskal herriaren sugarra” erbestean bizirik mantendu zuena. Bestalde, azpimarratu ditu haren konpromiso soziala, jarrera berritzailea, nazioarteko ikuspegia eta Europa berri bat eraikitzen parte hartzeko borondatea. Lehendakariak gobernu haren aniztasuna eta akordioaren, elkar ulertzearen eta elkarlanaren aldeko apustua ere nabarmendu ditu.


Gutxienik 25 errefuxiatu hil dira eta beste 80 galduta daude Mediterraneoko uretan

Greziako kostaldean bi hondoratze izan dira bart; Lesbosen, herenegun itsasoan galdutako 40 lagunen bila ari dira. Atzo, Marokotik Espainiara bidean, lau lagun hil eta beste 39 galdu ziren.

Greziako Kalymnos eta Rodas uharteetan bi hondoratze izan dira bart, eta gutxienik 21 iheslari hil dira; horietatik 13, haurrak. Ehun lagunetik gora zihoazten bi itsasontzietan.

Atzo, beste 54 iheslari Europara zekartzan beste itsasontzi bat hondoratu zen Marokotik Espainiara bidean. Lau lagun hil ziren, eta 39 etorkin galdu egin dira itsasoan, tartean besoetako bi haur. Espainiako larrialdi zerbitzuek 15 iheslari erreskatatu zituzten, eta Malagako porturaino eraman.

Asteazkenean, beste 300 iheslari Europara zekartzan beste itsasontzi bat irauli zen Mediterraneoan, Grezian, Lesbos uhartean. Haietatik 11 gorpu eta beste 242 onik erreskatatu zituzten. Orain, itsasoan galdutako 40 lagunen bila ari dira.

Larrialdi zerbitzuen arabera, ia mila lagun erreskatatu dituzte aste honetan Mediterraneoko uretan. ACNURen datuen arabera, urtea hasi denetik, 700.000 mila iheslari baino gehiago iritsi dira Europara Mediterraneoan barrena; 3.250 bidean hil dira, itota. Horietako asko, adingabeak; irailaren hasieraz geroztik, 70 haur hil dira Turkiatik Greziara bidean izaniko hondoratzeetan.


Anerreka Ingurumen Elkarteak deitutako batzar irekia ostiralean

Herritar talde batek urrian sortu zuen Anerreka Ingurumen Elkartea, “herriko lurra, aire eta uraren kalitatearen alde lan egiteko, eta ondorioz, guztion osasunaren alde”. Helburuok lortzeko ordutik eman dituzten pausoen berri eman nahi dute, eta horretarako, bilera irekia deitu dute ekainaren 1erako. “Informazioa jaso nahi baduzue edota ekarpenak egin nahi badituzue, bilera irekiera gonbidatzen zaituztegu”, deitu dituzte herritarrak. Segidan dituzue, hitzordu honen gaineko xehetasunak:

Eguna: ekainak 1, ostirala.

Ordua: 19:00.

Tokia: Potxoenea.

Gai zerrenda:

1-Udalaren aurrean emandako pausoak: uraren kalitatea (Harane erreka) eta aire eta lurraren kalitatea (Luzuriaga eta UCIN).

2-Eusko Jaurlaritzan emandako pausoak: aire eta lurraren kalitatea (Luzuriaga eta UCIN).

3-Hurrengo pausoak.

Deitzailea: Anerreka Ingurumen Elkartea.


Lau hormaren artean «oreka» nola lortu

Konfinamendua dela eta, etxetik atera ezinik geratu dira milaka ume txiki, haur eta nerabe. Adingabe guztiek ez dute modu berean bizi itxialdia, baina adituek diote denek behar dituztela errutinak, eta «malgu» jokatu behar dela.


Familia gernikar batek 32 olio-pintura emon ditu doaintzan Lumoko organoa konpontzeko

Gernika-Lumoko familia batek 32 olio-pintura emon ditu doaintzan, Lumoko San Pedro elizako organoa konpontzeko. Musika tresna nahiko ondo zainduta dago, baina egokitzapenak behar ditu. Hala, Gernika-Lumoko Organo Zaleen Lopez de Alberdi elkarteak, ongintza erakusketa bat antolatu du dirua batzeko asmoagaz.

Lumoko organoa estilo historiko-erromantikoko musika tresna da, eta 112 urte ditu. Udaletik jakinarazi dutenez, denborak eta pipiek kalte nahiko handia eragin diote, eta horrenbestez, ezinbestekoa da zaharberritze lanak martxan jartzea. Hain zuzen, 36.000 euro behar dira zonaldeko organo garrantzitsuenetako bat leheneratzeko.

Interesatuek koadro bat erosiz lagundu dezakete Lumoko musika tresna konpontzen. Hain zuzen, 300 euro eta 1.200 euro bitartean balio dute artelanek. Zonaldeko herriak eta paisaiak agertzen dira olio-pinturetan.

Barikuan, hilaren 8a, zabalduko dute erakusketa, eta hilaren 22a arte egongo da ikusgai Elai Alai aretoan.


[Argazkiak] Larri gaixo dauden presoak etxeratzeko mosaikoa egin dute Basaurin

Larriki gaixorik dauden Euskal Herriko presoak etxeratzeko eskatu dute gaur Basaurin ehun bat pertsonek egindako mosaikoan. Hego Uribe eskualdean bi dira egoera larrian daudenak: Txus Martin basauriarra eta Joseba Borde ugaotarra.

Sare Herritarra plataformak deituta, 12:00etan San Fausto plazako eskaileretan batu dira mosaikoan parte hartu duten ehun pertsonak. Txus Martin eta Joseba Borderen bi argazki izan dira presente mosaikoan, “Oier etxera! Preso gaixoak askatu!” pankartarekin batera. Apirila eta maiatza bitartean hainbat kontzentrazio deitu ditu Sarek.


Toti Martinez de Lezea idazle ezaguna Irain eskolan izan da

Otsailaren 19an ikasleekin solasean aritu zen lehenik eta gero saio irekia izan zen

Otsailaren 19an literatur solasaldia antolatu zuen Lesakako Irain eskola publikoak Toti Martinez de Lezea idazle ezagunarekin. Lehenik,Teleskola proiekturako elkarrizketa grabatu zuen, seigarren mailako ikasleekin. Gero, ikastetxeko ikasle guziekin bildu zen liburutegian eta Nur eta dortoken uhartea lanaz hitz egin zuen, neska-mutikoen galderei erantzunez eta bere liburuak sinatuz. Ikusi argazkiak

Otsailaren 19an literatur solasaldia antolatu zuen Lesakako Irain eskola publikoak Toti Martinez de Lezea idazle ezagunarekin. Lehenik,Teleskola proiekturako elkarrizketa grabatu zuen, seigarren mailako ikasleekin. Gero, ikastetxeko ikasle guziekin bildu zen liburutegian eta Nur eta dortoken uhartea lanaz hitz egin zuen, neska-mutikoen galderei erantzunez eta bere liburuak sinatuz. Ikusi argazkiak

Azkenik, Hautsi da katea liburutik abiatuta bere ibilbide literario osoari errepasoa eman zion, saio irekian.